
OBIECTIVE 

Disciplina tratează problemele de bază ale teoriei şi practicii de 
marketing, contribuind la formarea şi desăvârşirea pregătirii economice a 
studenţilor. Pe baza cunoştinţelor dobândite la cursul de marketing, viitorii 
economişti aprofundează sistemul de funcţionare al întreprinderii 
moderne, îndeosebi mecanismul raportării eficiente a acesteia la mediul 
economico-social. 

Prin intermediul acestei discipline se asigură însuşirea sistemului 
categorial al marketingului, elementele definitorii ale politicilor de 
marketing, urmărindu-se sensibilizarea viitorilor specialişti din domeniul 
economic asupra opticii de marketing, implementarea acesteia în 
activitatea cotidiană a oricărui agent economic. 

Însuşirea cunoştinţelor se asigură printr-un complex de mijloace 
care, alături de studiul individual, discuţii — panel, recenzii, studii de caz, 
cercetare de piaţă — elaborează schița unui program de marketing. 


SEMESTRUL I 


I. MARKETINGUL ÎNTR-O LUME ÎN SCHIMBARE: 
CREAREA VALORII ŞI SATISFACȚIEI CLIENTULUI 


I.1. Conceptul de marketing 


Marketingul, mai mult decât orice altă activitate comercială, se 
ocupă de clienţi. Crearea valorii şi satisfacţiei clientului este chiar 
inima gândirii şi practicii marketingului modern. Marketingul 
reprezintă satisfacerea clientului contra unui profit. Scopul dublu al 
marketingului este, pe de o parte, de a atrage noi clienți promițând o 
valoare superioară şi, pe de altă parte, de a menține şi a cultiva clienţii 
existenţi, oferind satisfacție. 

Marketingul este foarte important pentru succesul fiecărei 
organizaţii — mare sau mică, cu profit sau fără profit, națională sau 
internațională. 

Marketingul e pretutindeni în jurul dvs. Vedeţi rezultatele 
marketingului în abundența produselor din centrele comerciale. Vedeţi 
marketingul în reclamele care umplu TV-ul, înveselesc revistele, se 
înghesuie în căsuţele poştale sau înviorează paginile de web. Acasă, la 
şcoală, unde lucraţi, sunteţi expuşi marketingului în aproape tot ce 
faceţi. Şi totuşi, marketingul înseamnă mult mai mult decât surprinde 
ochiul clientului. În spate se ascunde o rețea masivă de oameni şi 
activități care concurează, pentru a vă capta atenţia şi a vă lua banii. 

Dacă marketerul reuşeşte să înţeleagă nevoile clientului, 
dezvoltă produsele care aduc o valoare superioară, le distribuie şi le 
promovează cu un preţ eficient, aceste produse se vor vinde foarte 
uşor. Astfel, vânzarea şi reclama sunt numai o parte dintr-un mix de 
marketing mai amplu — adică un set de instrumente de marketing care 
lucrează împreună pentru a influența piaţa. 

Definim marketingul ca un proces social şi managerial prin care 
indivizii şi grupurile obțin ceea ce au nevoie şi ceea ce îşi doresc prin 
crearea şi schimbul de produse şi de valoare cu alții. 

Această definiție completă şi complexă cuprinde următorii 
termeni importanți: 

a. Nevoi, dorinţe şi cereri 

Conceptul de bază al marketingului îl reprezintă nevoile umane. 
Nevoile umane sunt stări de privaţiune resimțită. Acestea includ 
nevoile fizice pentru hrană, îmbrăcăminte, căldură şi siguranţă; 
nevoile sociale, pentru locuinţă şi sănătate; nevoile individuale, pentru 
cunoaştere şi auto-exprimare. Aceste nevoi nu au fost inventate de 
marketeri. Ele sunt o parte importantă din viaţa oamenilor. 

Dorinţele sunt forma pe care o iau nevoile umane după cum sunt 
modelate de cultură şi personalitatea individului. Dorinţele sunt 
descrise în termenii obiectivelor care le vor satisface nevoile. 

Oamenii au dorinţe aproape nelimitate, dar resurse limitate. 

Când sunt susţinute de puterea de cumpărare, dorinţele devin 
cereri. Consumatorii văd produsele ca o serie de beneficii şi aleg 
produsele care le dau cea mai mare satisfacție pentru banii lor. 

b. Produse 

Oamenii îşi satisfac nevoile şi dorinţele cu produse şi servicii. 
Conceptul de produs nu se limitează numai la obiectele fizice. Pe 
lângă bunurile palpabile, produsele includ şi servicii, care sunt 
activități sau beneficii oferite spre vânzare care sunt intangibile şi nu 
conferă drept de proprietate; sensul pe care o marcă îl are pentru 
consumatori. 

Consumatorii decid ce evenimente să experimenteze, ce artişti să 
urmărească la TV, ce să viziteze în vacanţă, ce organizații să sprijine 
cu contribuţii şi ce idei să adopte. Pentru consumator toate acestea 
sunt produse. 

Mulţi vânzători fac greşeala să acorde o prea mare atenție 
produselor specifice pe care le oferă în comparaţie cu avantajele aduse 
de aceste produse. Ei se văd mai degrabă vânzând un produs decât 
oferind o soluţie pentru o nevoie. Aceşti vânzători pot suferi de 
„miopie de marketing” — sunt aşa de absorbiți de produsele lor încât 
se concentrează numai pe dorinţele existente şi pierd din vedere 
nevoile de bază ale consumatorilor. Ei uită că un produs este numai un 
instrument pentru a rezolva o problemă a consumatorului. Aceşti 
vânzători vor avea probleme dacă apare un produs nou care serveşte 
nevoii consumatorului mai bine sau mai ieftin. Clientul care are 
aceleaşi nevoi va dori noul produs. 

c. Valoare, satisfacţie şi calitate 

Valoarea oferită clientului este diferența dintre valorile 
câştigurilor clientului provenite din deținerea şi folosirea unui produs 
şi costurile pentru obţinerea produsului. 

Satisfacţia clientului depinde de performanţa percepută a unui 
produs în livrarea valorii legate de aşteptările cumpărătorului. Dacă 
performanţa produsului nu se ridică la aşteptările clientului, 
cumpărătorul este nemulțumit. Dacă performanța se potriveşte 
aşteptărilor, cumpărătorul este mulţumit. Dacă performanţa depăşeşte 
aşteptările, cumpărătorul este încântat. Societăţile de marketing 
importante fac tot posibilul să-şi menţină clienții mulţumiţi. Clienţii 
mulțumiți fac achiziţii repetate şi ei spun altora despre experiențele lor 
bune cu acest produs. Cheia este de a îndeplini aşteptările clientului cu 
performanţa firmei. Firmele inteligente au ca scop să-şi încânte 
clienţii, promiţându-le numai ce pot livra, decât să livreze mai mult 
decât promit. 

Calitatea are impact direct asupra performanţei produsului sau a 
serviciului. Astfel, este strâns legată de valoarea şi satisfacția pentru 
client. In sens restrâns, calitatea poate fi definită ca „inexistenţa 
defectelor”. Dar majoritatea firmelor centrate pe client trec dincolo de 
această definiţie îngustă a calităţii. Acestea definesc calitatea în termenii 
satisfacției clientului. Societatea Americană pentru Calitate defineşte 
calitatea ca o caracteristică a unui produs sau serviciu care se referă la 
capacitatea de a satisface nevoile stabilite sau implicite ale clientului. 
Aceste definiții concentrate pe client sugerează faptul că, calitatea începe 
cu nevoile clientului şi sfârşeşte cu satisfacția clientului. 


107 


d. Schimb, tranzacţii şi relații 

Schimbul este actul de obţinere a obiectului dorit de la cineva, 
oferind altceva în schimb. Schimbul este numai una dintre căile prin 
care oamenii pot obţine obiectul dorit. 

O tranzacție constă în comerțul de valori dintre două părți: o parte 
dă „ceva” altei părți şi primeşte „altceva” în schimb. Marketingul 
tranzacţiei este parte din ideea mai amplă de marketing de relații. 

Din ce în ce mai mult, marketingul îşi deplasează interesul de la 
maximizarea profitului pe fiecare tranzacţie individuală la construirea 
relaţiilor reciproc avantajoase cu consumatorii şi alte părți. De fapt, în fond, 
o societate vrea să construiască o întreprindere integrată numită rețea de 
marketing. O reţea de marketing constă din companie, precum şi toți 
deținătorii de acţiuni: clienţi, angajaţi, furnizori, distribuitori, detailişti, 
agenţi de publicitate etc., cu care a construit relații de afaceri reciproc 
avantajoase. Din ce în ce mai mult, concurența nu este între societăți 
comerciale, ci, mai degrabă, între reţele întregi, premiul mergând la 
societatea care construieşte o rețea mai bună. Principiul de funcţionare este 
simplu: construieşte o rețea bună cu acționari cheie şi profitul nu va 
întârzia. 

Marketingul relaţional este orientat mai mult pe termen lung. 
Scopul este de a oferi clientului valoare pe termen lung, iar măsurile 
succesului sunt satisfacția şi reținerea clientului. Dincolo de a oferi 
valoare şi satisfacţie, vânzătorii pot folosi un număr de instrumente 
specifice pentru a dezvolta legături mai puternice cu clienții. 

e. Pieţele 

Conceptele de schimb şi relaţii duc la conceptul de piaţă. O 
piață este seria de cumpărători reali şi potenţiali ai unui produs. Aceşti 
cumpărători împărtăşesc o nevoie sau o dorință particulară care poate 
fi satisfăcută prin schimburi şi relații. Astfel, dimensiunea unei pieţe 
depinde de numărul oamenilor care îşi exprimă dorinţa, au resurse să 
se angajeze în schimb şi sunt dornici să ofere aceste resurse în 
schimbul a ceea ce își doresc. 


1.2. Managementul marketingului 


Managementul marketingului reprezintă analiza, planificarea, 
implementarea şi controlul programelor proiectate să creeze, să 
construiască şi să menţină schimburi profitabile cu cumpărătorii țintă 
în scopul realizării de obiective organizaționale. Astfel, managementul 
marketingului implică gestionarea cererii, care la rândul ei implică 
gestionarea relaţiilor cu clientul. 

La un moment dat, s-ar putea să nu mai existe cerere, cerere 
corespunzătoare, cerere neregulată sau cerere prea mare şi 
managementul marketingului trebuie să găsească căi de a se ocupa de 
diversele situaţii ale cererii. Managementul marketingului se ocupă nu 
numai de găsirea şi amplificarea comenzii, ci şi cu schimbarea sau 
chiar reducerea ei. 

In caz de cerere excesivă, Jdemarketing-ul poate fi necesar pentru 
a reduce temporar sau permanent cererea. Scopul demarketing-ului nu 
este acela de a distruge cererea, ci numai de a o reduce sau a o 
deplasa. Astfel, managementul marketingului caută să afecteze 
nivelul, încadrarea în timp şi natura cererii într-un mod care ajută 
organizația să-şi realizeze obiectivele. Mai simplu spus, 
managementul marketingului este managementul cererii. 

Practica managementul marketingului trece, prin trei stadii: 
marketing antreprenorial, marketing în formule şi marketing 
intreprenorial. 


1.3. Filosofii ale managementului marketingului 


Există cinci concepte alternative conform cărora organizațiile îşi 
conduc activităţile de marketing: 

Conceptul de producţie — susține faptul că majoritatea 
clienţilor vor favoriza produsele care sunt disponibile şi convenabile. 
De aceea, managementul trebuie să se concentreze asupra 
îmbunătăţirii producției şi eficienţei distribuției. 

Conceptul de produs — susţine faptul că utilizatorii (clienţii) 
vor favoriza produsele care oferă cel mai mult din punct de vedere al 
calităţii, performanţei şi trăsăturilor inovatoare. Astfel, o organizație 
trebuie să-şi canalizeze energia îmbunătățirii produselor. 

Conceptul de vânzare — susține că utilizatorii (consumatorii) nu 
vor cumpăra suficiente produse ale organizației dacă nu se angajează 
într-un efort de vânzare şi promoţional la scară largă. Conceptul este 
practicat cu bunuri la care cumpărătorii nu se gândesc în mod normal 
să le cumpere, cum ar fi enciclopediile sau asigurările. Majoritatea 
firmelor practică conceptul de vânzare atunci când au capacitate în 
exces. Scopul lor este de a vinde ceea ce fac, mai degrabă decât ceea 
ce doreşte piaţa. 

Conceptul de marketing — susține că realizarea scopurilor 
organizatorice depinde de stabilirea nevoilor şi dorințelor pieţelor țintă 
şi livrarea satisfacțiilor dorite mai eficient decât concurenţa. 

Conceptul de marketing societal — susține că organizaţia trebuie 
să stabilească nevoile, dorinţele şi interesele pieţelor ţintă. Trebuie, 
aşadar, să ofere valoare superioară clienților în aşa fel încât să menţină 
sau să îmbunătăţească bunăstarea consumatorului şi societății. 


1.4. Provocările marketingului în noul mileniu. 
Conexiunile de marketing azi 


Avansurile tehnologice, globalizarea rapidă şi mişcările sociale şi 
economice — toate acestea provoacă schimbări profunde în structura pieței. 
Aşa cum piaţa se schimbă, aşa trebuie să facă şi cei care o servesc. 

Principalele cuceriri ale marketingului la intrarea în noul mileniu 
pot fi rezumate într-o singură temă: capacitatea de a conecta. Acum, 
mai mult ca oricând, toţi suntem conectaţi unul la celălalt şi la lucruri 
apropiate şi depărtate din lumea din jur. 

Schimbările rapide în tehnologiile de conectare îi fac pe 
specialiştii în marketing să redefinească cum se conectează cu piaţa — 
cu clienţii lor, cu partenerii de marketing dinăuntrul şi din afara 
societăţii — şi cu lumea din jurul lor. 

1. Conexiunile cu clienţii: 

a) conectarea cu clienţi selecţi mai atent; 

b) relaţii care durează o viaţă; 

c) contactul direct. 

II. Conexiuni (relaţiile) cu partenerii de marketing: 

a) relaţiile în interiorul companiei; 

b) relaţiile cu parteneri din exteriorul companiei; 

c) alianțe strategice. 

III. Conectarea cu lumea din jur: 

a) legături globale; 

b) legătura cu valorile şi responsabilităţile sociale; 

c) lărgirea conexiunilor. 

Astăzi, printr-un marketing inteligent, companiile încearcă să 
profite de noi oportunităţi pentru a-şi întări legăturile cu clienţii, cu 
partenerii şi cu întreaga lume. Pentru vechea filosofie de marketing, 
marketingul coincidea cu vânzările şi publicitatea, având drept scop 
doar atragerea, nu şi menţinerea clientului. Accentul se punea pe 
profitul imediat, obţinut din fiecare vânzare, nu pe profitul pe termen 
lung, generat de o relație bună şi de durată cu clientul. Vechiul tip de 
marketing avea ca scop simpla vânzare a unui produs, fără a încerca să 
înțeleagă, să creeze, să comunice, şi să ofere valoare reală clienţilor. 

Din fericire, acest tip de marketing este astăzi înlocuit de un nou 
mod de gândire, care promovează relația cu clientul, cunoştinţele pe 
care le avem despre acesta. Se formează astfel legături directe şi 
durabile. Folosind mijloace de informare adresate unui public bine 
definit, mesajele transmise către public au acum o altă consistență. 

Furnizorii şi distribuitorii sunt priviți ca parteneri, nu adversari. 
În concluzie, companiile de astăzi încearcă să construiască noi tipuri 
de conexiuni pentru a oferi mai multă valoare clienților lor. 


CONCEPTE-CHEIE: marketing; nevoi; dorințe; cereri; 
produse; miopie de marketing; valoare; satisfacție; calitate; 
marketing relațional; de marketing. 


TESTE GRILĂ 


Alegeţi varianta corectă de răspuns: 

1. Mulţi vânzători fac greşeala să acorde mare atenţie produselor 
specifice pe care le oferă în comparaţie cu avantajele aduse de aceste 
produse. Ei se văd vânzând un produs, decât oferind o soluţie pentru o 
nevoie. În marketing acest fenomen se numeşte: 

a) hipermetropie de marketing; 

b) demarketing; 

c) miopie de marketing; 

d) sincromarketing. 


2. În ceea ce priveşte legătura dintre marketingul tranzacţiei şi 
marketingul de relaţii este adevărat că: 

a) marketingul de relaţii este parte a marketingului tranzacţiei; 

b) marketingul tranzacţiei este parte a marketingului de relaţii; 

c) nu există nici o legătură între marketingul tranzacţiei şi 
marketingul de relații; 

d) marketingul tranzacţiei şi marketingul de relaţii reprezintă 
acelaşi concept. 


3. Practica de marketing trece prin trei stadii: 

a) marketing prenorial, marketing antreprenorial, marketing 
intreprenorial; 

b) marketing în formule, marketing antreprenorial, marketing 
intreprenorial; 

c) marketing antreprenorial, marketing prenorial, marketing în 
formule; 

d) marketing direct, marketing antreprenorial, marketing indirect. 

4. Care dintre conceptele managementului marketingului poate 
conduce la miopie de marketing? 

a) conceptul de producţie; 

b) conceptul de produs; 

c) conceptul de vânzare; 

d) conceptul de marketing. 


5. Conectarea cu furnizorii şi distribuitorii face parte din: 
a) conexiunile cu clienții; 

b) conexiunile cu partenerii de marketing; 

c) conexiunile cu lumea din jur; 

d) nici un răspuns corect. 


II. PLANIFICAREA DE MARKETING ŞI PROCESUL 
DE MARKETING 


II.1. Planificarea strategică 


Procesul de planificare poate fi la fel de important ca planul 
însuşi. Planificarea încurajează echipa de management să analizeze în 
mod sistematic evenimentele trecute, prezente şi viitoare. Compania 
va trebui astfel să îşi definească mai concret obiectivele şi politicile, 
iar diferitele departamente îşi vor coordona mai bine eforturile, 
oferind standarde de performanță mai clare. Argumentul că 
planificarea este inutilă într-o lume aflată în schimbare devine astfel 
lipsită de fundament, fiind corectă afirmaţia contrară: planificarea 
riguroasă ajută companiile să anticipeze şi să răspundă rapid 
schimbărilor, să reacționeze pozitiv la posibilele situaţii noi. 

De obicei, companiile pregătesc planificări anuale, planificări pe 
termen mai mare de un an şi planificări strategice. Primele două tipuri 
de planificare se referă la derularea acţiunilor curente ale firmei. In 
contrast, un plan strategic implică adaptarea firmei pentru a profita de 
toate oportunitățile care se ivesc în mediul economic, aflat într-o 
permanentă schimbare. Planificarea strategică va fi deci definită ca 
fiind procesul de dezvoltare şi menţinere a unui echilibru strategic 
între scopurile şi capacitățile organizaţiei, pe de o parte, şi 
oportunităţile oferite de piaţă, pe de altă parte. 

Planificarea strategică oferă cadrul pentru celelalte tipuri de 
planuri, ea se bazează pe definirea clară a misiunii companiei, pe 
stabilirea obiectivelor, pe conturarea unui portofoliu de afaceri şi 
coordonarea strategiilor funcţionale. La nivelul cel mai general 

compania îşi defineşte mai întâi scopul şi misiunea. Aceasta din urmă 
va fi oglindită ulterior în obiective detaliate care ghidează activitatea 
întregii companii. Apoi, se va hotărî care este cel mai bun portofoliu 
de afaceri şi cum se sprijină aceste două puncte importante unul pe 
celălalt. Fiecare departament îşi va dezvolta un plan de marketing 
detaliat care să susţină planul global al firmei. Astfel, planificarea de 
marketing are loc la nivel de departament, produs, niveluri ale pieţei, 
participând la planificarea strategică a companiei cu detalii relevante, 
utile pentru identificarea unor oportunități de marketing specifice. 


II.2. Rolul marketingului în planificarea strategică 


Strategia generală a companiei şi strategia de marketing se 
suprapun într-o mare măsură. Marketingul este preocupat de nevoile 
consumatorului şi capacitatea companiei de a le satisface. Aceiaşi 
factori ghidează misiunea şi obiectivele generale ale companiei. 
Marketingul joacă un rol-cheie în procesul de planificare strategică din 
mai multe motive: în primul rând, marketingul oferă o filosofie 
călăuzitoare care va stabili asupra căror nevoi importante ale 
consumatorului se va concentra strategia companiei. In al doilea rând, 
marketingul oferă date echipei care elaborează planul strategic pentru 
a identifica oportunităţile de pe piaţă, a evalua potenţialul firmei şi a 
profita de toate acestea. In al treilea rând, pentru fiecare ramură a 
companiei, marketingul generează strategii de atingere a obiectivelor; 
o dată ce obiectivele unei ramuri sunt stabilite, sarcina marketingului 
este să le îndeplinească. 


11.3. Procesul de marketing 


Planul strategic defineşte misiunea şi obiectivele generale ale 
companiei. În fiecare companie, marketingul ajută la îndeplinirea 
obiectivelor strategice generale. Consumatorii ţintă stau în centru 
procesului de marketing. Scopul este construirea unor legături 
puternice şi profitabile cu aceşti consumatori. Compania identifică 
întâi piaţa totală, o divide apoi în segmente mai mici, selecționează 
segmentele cele mai promițătoare şi se concentrează asupra servirii şi 
satisfacerii acestora. Ea desemnează mixul de marketing care include 
produsul, preţul, distribuţia şi promovarea. Pentru a găsi cel mai 
adecvat mix de marketing şi a-l pune în acţiune, compania se 
angajează în activități de analiză, de marketing, de planificare, 
implementare şi control. Prin aceste activităţi, compania se adaptează 
actorilor şi forțelor din mediul de marketing. 

Pentru a reuşi în mediul competiţional, companiile trebuie să se 
concentreze asupra clientului, câştigând clienți de la competitori, apoi 
păstrându-i prin oferirea unei valori mai mari. Dar înainte de a-i 
satisface pe consumatori, o companie trebuie să înțeleagă nevoile şi 
dorinţele acestora. Astfel, un marketing sănătos cere o analiză grijulie 
a consumatorilor. Companiile ştiu că nu se pot conecta în mod 
profitabil cu toți consumatorii dintr-o piață dată, sau cel puțin, nu cu 
toți în acelaşi fel. Sunt multe categorii de consumatori, cu multe 
categorii de nevoi. lar anumite companii sunt mai potrivite pentru a 
servi anumite segmente de piaţă. Astfel, fiecare companie trebuie să 
dividă piața totală, să aleagă segmentul cel mai potrivit, şi să 
desemneze strategii pentru a servi segmentele alese mai bine decât 
competitorii săi. Procesul de marketing implică trei paşi: 

— segmentarea pieţei, 

— țintirea pieţei, 

— poziţionarea pieţei. 


11.4. Organizarea efortului de marketing 


Compania doreşte să creeze şi să pună în acţiune efortul de 
marketing care va atinge cel mai bine obiectivele în pieţele ţintă. 

Cele patru funcţii de organizare a efortului de marketing sunt: 

— analiza de marketing; 

— planificarea de marketing; 

— implementarea; 

— controlul de marketing. 

Planificarea de marketing implică hotărâri asupra strategiilor de 
marketing care vor ajuta compania şi obiectivele sale strategice 
generale. Un plan detaliat de marketing este necesar pentru fiecare 
afacere, produs sau marcă. 


Planul de marketing 


Secţiune Scop 


Rezumat Un scurt rezumat al principalelor 
scopuri şi recomandări ale planului de 
revizie a organizării, ajutând 
conducerea de top să găsească rapid 
punctele majore ale planului. O tablă de 
materii trebuie să urmeze rezumatului. 


Situaţia prezentă de piață Descrie piaţa țintă şi poziția companiei 
în aceasta, incluzând informaţii despre 
piață, performanţa produsului, 
concurenţă şi distribuţie. 

Secţiunea include: 

— o descriere a pieţei, care defineşte 
piaţa şi segmentele sale majore, apoi 
analizează nevoile clienţilor şi factorii 
din mediul de marketing care ar putea 
afecta cumpărarea consumatorului; 

— o analiză a produsului, care să arate 
vânzările şi prețul; 

— o analiză a competiției, care să 
identifice competitorii majori şi să 
analizeze poziţia lor pe piață şi 
strategiile de calitate, preţ, distribuţie şi 
promovare a produsului; 

— o analiză a distribuţiei, care să 
analizeze curentele recente de vânzări. 


Analiza amenințărilor şi Evaluează amenințările şi oportunităţile 

oportunităţilor majore cu care s-ar putea confrunta 
produsul. 

Obiective şi probleme Stabileşte obiectivele de marketing pe 
care compania ar vrea să le atingă la 
termen. 

Strategia de marketing Prezintă o logică de marketing prin care 


firma speră să îşi atingă obiectivele de 
marketing şi detaliile pieţelor ţintă, ca 
şi nivelul de cheltuieli de marketing. 


Programe de acțiune Explică cum vor fi transformate 
strategiile de marketing în programe de 
acţiune specifică. 


Bugete Detaliază un buget de marketing care 
este esențialmente o analiză a 
profiturilor şi pierderilor. 


Controale Arată controalele ce vor fi folosite 
pentru monitorizarea progresului. 


CONCEPTE-CHEIE: planificare strategică, mix de marketing; 
plan de marketing. 


TESTE GRILĂ 


Răspundeţi cu Adevărat sau Fals: 

1. Planul de marketing cuprinde o secțiune denumită analiza ideilor. 

2. Planificarea strategică oferă cadrul pentru celelalte tipuri de 
planuri. 

3. Planificarea strategică poate fi definită ca procesul de 
dezvoltare şi menţinere a unui echilibru strategic între scopurile şi 

capacităţile organizației, pe de o parte, şi oportunitățile oferite de 
piață, pe de altă parte. 


Alegeţi varianta corectă de răspuns: 

4. Nu face parte din cei 4P ai mixului de marketing; 
a) produs; 

b) personal; 

c) plasament; 

d) preţ. 


Alegeţi varianta corectă de răspuns: 

5. Nu face parte din funcțiile de organizare a efortului de marketing; 
a) analiza şi trierea ideilor; 

b)planificarea de marketing; 

c) implementarea; 

d) controlul de marketing. 


III. MARKETINGUL ÎN „ERA INTERNETULUI” 


III.]. Afacerile electronice, comerţul electronic şi marketingul 
electronic în „era Internetului” 


Afacerile electronice implică folosirea unei platforme elec- 
tronice — intranet, extranet şi Internetul — pentru a conduce afacerile 
unei companii. Internetul şi alte tehnologii de informaţii şi 
calculatoare au crescut mult abilitatea companiilor de a îşi conduce 
afacerile mai rapid, mai bine şi într-un timp şi spaţiu mai extins. 

Comerţul electronic este mai specific decât afacerile electronice. 
În vreme ce afacerile electronice includ toate schimburile de 
informaţii electronice în cadrul sau între companii şi clienți, comerţul 
electronic se referă la procesele de cumpărare şi de vânzare care se 
desfăşoară prin mijloace electronice, în principal, prin Internet. Pieţele 
electronice sunt spaţii electronice de piaţă, în care vânzătorii îşi oferă 
produsele şi serviciile online, iar cumpărătorii caută informaţii, 
identifică ceea ce vor şi fac comenzi folosind creditul sau alte mijloace 
de plată electronice. 

Comerţul electronic include un marketing electronic şi o 
cumpărare electronică. Marketingul electronic este partea de vânzare 
electronică a comerțului electronic. El constă în eforturile de a vorbi 
despre, a promova şi a vinde produse şi servicii prin Internet. În 
cumpărarea de la firmă la firmă, promotorii şi cumpărătorii se 
întâlnesc în reţele vaste de comerț electronic. 

Comerţul electronic şi Internetul aduc multe beneficii atât 
vânzătorilor, cât şi cumpărătorilor. 


111.2. Domeniile comerțului electronic 


Principalele domenii ale comerțului electronic sunt: 

a) firmă — consumator — B2C (business to consumer); 

b)tranzacţii comerciale pe net între firme — B2B (business to 
business); 

c) tranzacţii pe net între clienţi — C2C (consumer to consumer); 

d)tranzacţii pe net conduse de clienţi care iau iniţiativa în a 
contacta firmele — C2B (consumer to business). 


II.3. Dirijarea comerţului electronic 


Companii de toate tipurile sunt acum implicate în comerțul 
electronic. Tipologia comercianților este următoarea: 
A. Canale 
a) Vânzător — Canalele de distribuţie — Clienţi 
„Brick-and-mortar” 
(tradițional — numai în magazine) 
b) Vânzător — Canale de comerţ electronic — Clienţi 


B. Reţele 
a) Vânzător — Rețelele de magazine — Clienţi 
„Brick-and-mortar” 

b) Reţele de comerţ electronic 

C. Comercianți pe Net 

a) comercianții pe net click-only (care comercializează numai 
online) versus 

b) comercianții click-and-mortar (care-şi distribuie produsele atât în 
magazine, cât şi online). 


Stabilirea unei noi prezente pe piaţa electronică 

Este clar că toate companiile ar trebui să treacă la comerțul online. 
Companiile se pot angrena în comerțul electronic, în oricare din formele: 

1) crearea unui site web; 

2) plasarea reclamelor şi a promoţiilor publicitare pe Internet; 

3) crearea şi participarea la comunitățile Web; 

4) folosirea E-mail-ului şi a Webcasting-ului. 

II.4. Comerţul pe Internet — promiţător, 
dar înfruntând provocări 


Comerțul pe net continuă să fie o promisiune pentru viitor. În 
cele din urmă, cuvintele e-business (tranzacții pe net) şi e-marketing 
(comerţ pe net) îşi vor pierde „e-ul”, deoarece companiile vor deveni 
din ce în ce mai mult adepte ale comerțului electronic integrat, în 
detrimentul strategiilor lor de piaţă obişnuite. „Intrebarea cheie nu este 
dacă să se apeleze sau nu la tehnologia Internetului — companiile nu au 
altă alegere dacă vor să rămână competitive — ci cum să se folosească 
această tehnologie”, comentează strategul în probleme de afaceri 
Michael Porter. 

Cu toate avantajele sale, comerțul pe Internet are de înfruntat şi 
multe greutăţi. Printre obstacolele pe care comercianții online le au de 
înfruntat se numără: 

a) vizionare a reclamelor şi cumpărare limitată; 

b) profilul aparte al utilizatorului din punct de vedere psihic şi 
demografic; 

c) haos şi neorânduială, 

d) securitate limitată; 

e) preocupări etice. 

În ciuda acestor provocări, atât companiile mari, cât şi cele mici 
îşi integrează rapid comerțul online propriilor strategii şi tehnici 
uzuale. Pe măsură ce continuă să crească, comerțul online se va 
dovedi a fi un instrument puternic de stabilire a unor relații strânse cu 
clienţii, de îmbunătăţire a vânzărilor, de comunicare a informaţiilor 
despre companie şi produsele ei, şi de livrare mai eficientă a unor 
produse. 


CONCEPTE-CHEIE.: afaceri electronice; comerț electronic; 
marketing electronic; Webcasting. 


TESTE GRILĂ 


Alegeţi varianta corectă: 

1. Printre dificultăţile cu care se confruntă comerțul electronic 
nu se află: 

a) haos şi neorânduială; 

b) securitatea, 

c) cumpărarea limitată; 

d) conexiuni directe cu clienții. 

2. Este considerată formă de reclamă pe Internet: 
a) Webcasting-ul; 

b) crearea unui site web; 

c) sponsorizările pentru conţinutul site-ului; 

d) participarea la comunitățile web. 


3. Între beneficiile aduse vânzătorilor de comerţul electronic şi 
de Internet nu se includ: 

a) construirea relaţiilor cu clienţii; 

b) creşterea costurilor, reducerea vitezei şi a eficienţei; 

c) comunicarea electronică de cele mai multe ori costă mai puţin 
decât cea prin poştă; 

d) ajustarea din mers a ofertelor şi a programelor de către vânzător. 


Întrebări cu răspuns scurt: 

4. Care sunt formele prin care companiile îşi pot asigura 
prezenţa pe piaţa electronică? 

5. Ce se înţelege prin Webcasting? 


IV. MEDIUL DE MARKETING 


Mediul de marketing este alcătuit din micromediu şi macromediu. 
Micromediul este alcătuit din factorii care afectează capacitatea 
companiei de a-şi satisface clienţii — compania, furnizorii, firmele de 
distribuție, clienții de pe piaţă, concurenţii şi publicul. Macromediul este 
alcătuit dintr-un spectru mai larg de factori care afectează micromediul — 
demografici, economici, naturali, tehnologici, politici şi factori culturali. 


IV.1. Micromediul companiei 


Este constituit din totalitatea factorilor din mediu care influen- 
țează direct, permanent şi puternic activitatea firmei. Micromediul 
companiei cuprinde următoarele elemente: 

1) compania; 

2) furnizorii; 

3) intermediarii comerciali, 

4) clienții; 

5) concurenții; 

6) publicul. 

IV.2. Macromediul companiei 


Reprezintă totalitatea factorilor care acţionează indirect, pe 
termen lung şi slab asupra activității firmei. Componentele macro- 
mediului companiei sunt: 

1) mediul demografic; 

2) mediul economic; 

3) mediul natural; 

4) mediul tehnologic; 

5) mediul politic; 

6) mediul cultural. 

Managementul marketingului nu poate controla mereu factorii de 
mediu. În multe cazuri se face doar o supraveghere şi se reacționează la 
mediu. O companie nu ar avea succes dacă ar încerca să influențeze 
schimburile geografice de populaţie, mediul economic sau valorile 
culturale majore. Dar când este posibil, managerii de marketing 
inteligenți vor adopta o abordare activă şi nu una refractară la schimbările 
de mediu. 


CONCEPTE-CHEIE: mediu de marketing; micromediu; ma- 
cromediu 


TESTE GRILĂ 


Alegeţi varianta corectă de răspuns: 
1. Compania face parte din: 

a) micromediu; 

b) macromediu; 

c) mediul demografic; 

d) mediul economic. 


2. Clienţii fac parte din: 
a) micromediu; 

b) macromediu; 

c) mediul intern; 

d) mediul demografic. 


3. Investiţiile şi inovațiile sunt elemente specifice prin care se 
poate exprima evoluţia: 

a) mediului economic; 

b) mediului tehnologic; 

c) mediului natural; 

d) micromediului. 

4. Elementele care exprimă resursele de care dispune între- 
prinderea definesc: 

a) mediul natural al întreprinderii; 

b) micromediul întreprinderii; 

c) mediul intern; 

d) mediul tehnologic al întreprinderii. 


V. ORGANIZAREA INFORMAȚIEI DE MARKETING 


Un sistem de informaţii de marketing (SIM) constă în oameni, 
echipamente şi proceduri menite să adune, să sorteze şi să analizeze 
informaţiile necesare luării unor hotărâri de marketing. SIM începe şi se 
termină cu utilizatorii de informații — directori de marketing, parteneri 
interni şi externi şi alții care au nevoie de informaţii de marketing. La 
început, el interacționează cu aceşti utilizatori de informaţii pentru a 
evalua nevoia de informaţie. După care dezvoltă informaţia necesară din 
bazele de date interne ale companiei şi din cercetarea de marketing. Apoi, 
el îi ajută pe utilizatori să analizeze informația şi să îi dea forma corectă 
pentru a lua hotărâri de marketing şi pentru a manevra relațiile cu clienții. 
In cele din urmă, SIM distribuie informaţia de marketing şi ajută 
directorii să o folosească în luarea hotărârilor. 


V.1. Dezvoltarea informaţiei de marketing 


Comercianţii pot obține informaţiile necesare din: 

e Datele interne — multe companii construiesc baze de date interne 
extinse, colecţii de informații electronice obţinute din surse în cadrul 
companiei. Directorii de marketing pot accesa şi folosi informațiile din 
bazele de date pentru a identifica oportunitățile şi problemele de 
marketing, pentru a plănui programe şi a evalua performanțe. 

e Inteligența de marketing — reprezintă colectarea şi analiza 
sistematică a informațiilor disponibile public despre competitori şi despre 
dezvoltările din mediul de marketing. Scopul inteligenței de marketing 
este îmbunătățirea deciziilor strategice, evaluarea şi descoperirea 
activităţilor competitorilor şi descoperirea timpurie a oportunităţilor şi 
amenințărilor. 

e Cercetarea de marketing — reprezintă colectarea, analiza şi 
raportarea sistematică de date relevante pentru o situaţie specifică de 
marketing cu care se confruntă o organizaţie. Unele companii mari au 
propriul departament de cercetare care lucrează împreună cu directorii de 
marketing asupra proiectelor de cercetare a pieței, altele apelează la 
serviciile unor firme specializate de cercetări. 

Procesul de cercetare de marketing are patru paşi: 
1) definirea problemei şi a obiectivelor cercetării; 
2) dezvoltarea planului de cercetare; 

3) implementarea planului de cercetare; 

4) interpretarea şi raportarea descoperirilor. 


V.2. Cercetarea de piață internaţională 


Analiştii de piaţă internaţionali folosesc aceiaşi paşi ca şi analiştii 
interni, începând cu definirea problemei de cercetare şi până la 
dezvoltarea unui plan de cercetare pentru a interpreta şi raporta 
rezultatele. Totuşi, aceşti analişti se confruntă adesea cu mai multe 
probleme. În vreme ce analiştii interni se ocupă de pieţe relativ omogene 
dintr-o singură ţară, analiştii internaţionali se ocupă de pieţe diferite din 
țări diferite. Aceste pieţe adesea variază în ceea ce priveşte dezvoltarea 
economică, cultura, obiceiurile şi cumpărarea. În multe pieţe străine, 
analistul internaţional găseşte greu date secundare utile. 

Datorită rarităţii datelor secundare de încredere, analiştii 
internaționali trebuie să îşi culeagă adesea propriile date principale. Din 
nou cercetătorii se confruntă cu probleme inexistente la nivel intern. De 
exemplu, lor li se poate părea dificil să dezvolte eşantioane adecvate. 

Diferenţele culturale de la ţară la ţară cauzează probleme 
suplimentare analiştilor internaţionali. Cel mai evident obstacol este 
limba. De exemplu, chestionarele trebuie pregătite într-o limbă şi apoi 
traduse în limbile tuturor ţărilor cercetate. Apoi, răspunsurile trebuie 
traduse în limba de pornire pentru analiză şi interpretare. Aceasta creşte 
costurile de cercetare şi creşte riscul de a se greşi. 

Consumatorii din diferitele ţări diferă şi în atitudinile lor faţă de 
cercetarea de piață. Oamenii dintr-o ţară pot fi dispuşi să răspundă, spre 
deosebire de cei din altă ţară. Anumite obiceiuri ale unei ţări pot interzice 
oamenilor să vorbească cu străinii. În anumite culturi, întrebările sunt 
considerate prea personale. 

În ciuda acestor probleme, dezvoltarea recentă a marketingului 
internațional a rezultat într-o folosire crescută a cercetării de marketing. 
Companiile globale nu au de ales decât să conducă asemenea cercetări. 
Deşi costurile asociate cu cercetarea internaţională sunt ridicate, costurile 
de a nu apela la ea sunt şi mai mari, dacă de exemplu considerăm 
oportunităţile pierdute. O dată recunoscute, multe din problemele asociate 
cu cercetarea internaţională de marketing pot fi depăşite sau evitate. 

V.3. Politica publică şi etica în cercetarea de marketing 


Majoritatea cercetărilor de piață aduc beneficii atât companiei 
sponsor, cât şi consumatorilor. Companiile află mai multe despre nevoile 
consumatorilor, iar aceasta rezultă în multe produse şi servicii 
îmbunătățite. Totuşi, folosirea inadecvată a cercetării poate să facă rău 
sau să enerveze consumatorii. Sunt două probleme majore de care trebuie 
să ţină cont orice firmă care realizează cercetări de marketing: 

a) amestecul în intimitatea consumatorului; 

b) folosirea inadecvată a descoperirilor cercetării. 


CONCEPTE-CHEIE: sistem de informații de marketing; 
inteligența de marketing, cercetarea de marketing. 


TESTE GRILĂ 


Alegeţi varianta corectă de răspuns: 

1. Pentru o cercetare de marketing, comercianții pot obţine 
informaţiile necesare din următoarele surse: 

a) date interne, cercetare de marketing; 

b) date interne, cercetare observaţională, cercetare experimentală, 
cercetare sondaj; 

c) date interne, inteligența de marketing, cercetarea de marketing; 

d) date interne, date secundare. 


2. Câţi paşi cuprinde procesul cercetării de marketing: 

a) doi paşi; 

b) patru paşi; 

c) opt paşi; 

d) şapte paşi. 

Întrebări cu răspuns Scurt: 

3. Definiți conceptul de sistem de informații de marketing. 
4. Care sunt etapele procesului de cercetare de marketing? 


VI. COMPORTAMENTUL CONSUMATORILOR ŞI AL 
CUMPARATORILOR -INTREPRINDERI 


Există numeroşi factori de natură diferită care îşi pun amprenta 
asupra comportamentului de cumpărare al consumatorilor. Acesta nu este 
niciodată simplu, dar înţelegerea lui reprezintă o sarcină esenţială a 
managementului marketingului. 

VI.1. Pieţele de consumatori şi comportamentul 
de cumpărare al consumatorilor 


Comportamentul de cumpărare al consumatorilor se referă la 
comportamentul de cumpărare al consumatorilor finali, persoane fizice şi 
organizații care cumpără bunuri şi servicii destinate satisfacerii nevoilor 
personale. Toţi aceşti consumatori finali alcătuiesc piața consumatorilor. 

Consumatorii din lumea întreagă variază foarte mult din punct de 
vedere al vârstei, al veniturilor, al nivelului de educaţie şi al gusturilor. De 
asemenea, ei cumpără o varietate nemaipomenită de bunuri şi servicii. 
Modul de interacţiune a acestor consumatori cu alți consumatori, precum 
şi cu alte elemente constitutive ale lumii care-i înconjoară determină 
alegerea de către ei a unor diferite produse, servicii, companii. 

Intrebarea centrală pe care şi-o pun comercianții este următoarea: 
Cum anume răspund consumatorii la diversele eforturi de promovare pe 
piaţă întreprinse de o companie? Punctul de plecare este modelul 
comportamentului consumatorului bazat pe mecanismul stimul-răspuns. 
Strategiile de marketing şi alți stimuli ajung în „cutia neagră” a 
consumatorului şi determină anumite răspunsuri. Stimulii caracteristici 
strategiilor de marketing sunt în număr de patru: produsul, preţul, 
plasamentul (distribuţia) şi promovarea produsului. Alți stimuli includ 
forțe şi evenimente majore din mediul înconjurător al cumpărătorului: 
factori de natură economică, tehnologică, politică şi culturală. Toate 
aceste elemente se înmagazinează în „cutia neagră” a cumpărătorului, 
transformându-se într-o serie de răspunsuri observabile, concretizate în: 
alegerea produsului, alegerea mărcii, alegerea intermediarului de vânzări, 
timpul alocat achiziţionării şi cantitatea de produse cumpărate. 

Comercianţii doresc să înțeleagă cum anume stimuli se 
transformă în răspunsuri în „cutia neagră” a cumpărătorului. Acest 
proces constă în două etape. Mai întâi, caracteristicile individuale ale 
cumpărătorului influențează modul în care acesta percepe şi 
reacționează la stimuli. Apoi, însuşi procesul decizional al 
cumpărătorului afectează comportamentul acestuia. 


VI.1.1. Caracteristici care influențează comportamentul consumatorilor 


Alegerea consumatorului de a achiziționa anumite produse este 
puternic influențată de caracteristici de natură culturală, socială, personală 
şi psihologică. In general, comercianții nu pot controla aceşti factori, dar 
trebuie să țină cont de ei. 

Factorii care influențează comportamentul consumatorulor sunt: 

a. Factorii culturali exercită o influență puternică asupra 
comportamentului consumatorilor. Comerciantul trebuie să înțeleagă 
124 


rolul jucat de cultura, subcultura (adică elemente componente ale 
culturii) şi clasa socială căreia îi aparţine cumpărătorul. 

b. Factorii sociali. Comportamentul unui consumator este de 
asemenea influenţat de factori de natură socială, ca de exemplu familia, 
cercurile sociale (grupurile) în care se învârte consumatorul sau statutul 
şi rolul social al acestuia. 

c. Factorii de natură personală. Deciziile de cumpărare sunt de 
asemenea influențate de caracteristici personale, ca de pildă vârsta şi 
stadiul de viaţă, ocupaţia, situaţia materială, stilul de viaţă, 
personalitatea şi imaginea de sine. 

d. Factorii psihologici. Alegerile unui cumpărător sunt influențate 
de patru factori psihologici majori: motivația, percepția, învățarea şi 
credinţele şi atitudinile. 


VI.1.2. Procesul decizional al cumpărătorului 


Procesul decizional de cumpărare cuprinde următoarele etape: 
— recunoaşterea nevoii; 

— căutarea de informaţii; 

evaluarea alternativelor; 

decizia de cumpărare; 

— comportamentul de după cumpărare. 

E evident că procesul de cumpărare începe cu mult înainte de 
achiziţionarea propriu-zisă şi continuă şi după aceea. Comercianţii trebuie 
să-şi concentreze atenția nu numai asupra deciziei de cumpărare, ci 
asupra a tot ceea ce presupune procesul de cumpărare. 

În general, decizia de cumpărare va duce către cumpărarea mărcii 
preferate. Insă există doi factori care se interpun între intenția de 
cumpărare Şi decizia de cumpărare. Aceşti factori sunt: 

— atitudinea celorlalți; 

— factori situaționali surpriză. 

Sarcina comerciantului nu se încheie o dată cu achiziţionarea de 
către consumator a unui anumit produs. După cumpărare, consumatorul 
va fi mulțumit sau nu de produsul cumpărat şi va dezvolta un anumit 
comportament de după cumpărare. Ce anume determină dacă un client 
este mulțumit sau nu de produsul pe care l-a cumpărat? Răspunsul este 
următorul: relaţia dintre aşteptările formulate de client şi performanţele 
concrete ale produsului cumpărat. Dacă produsul nu se ridică la 
înălțimea aşteptărilor, consumatorul este dezamăgit, dacă satisface 
aşteptările, consumatorul este mulțumit, dacă depăşeşte aşteptările, 
consumatorul este deosebit de încântat. Cu cât distanţa dintre aşteptări şi 

performanţele concrete este mai mare, cu atât consumatorul este mai 
nemulțumit. 

Aproape toate cumpărăturile majore determină disonanță cognitivă, 
o stare de disconfort cauzată de anumite conflicte de după cumpărare. 
După achiziționarea unui anumit produs, consumatorii sunt mulţumiţi de 
performanțele mărcii alese şi sunt fericiţi că au reuşit să evite neajunsurile 
produselor de marcă nealese. Şi totuşi, fiecare nouă cumpărătură 
înseamnă un compromis. Consumatorii simt un anumit disconfort 
gândindu-se că au cumpărat un produs cu tot cu neajunsurile lui, pierzând 
astfel beneficiile altor produse din mărcile pe care nu le-au cumpărat. 
Astfel, consumatorii resimt de fiecare dată când cumpără ceva o anumită 
disonanță cognitivă. 


VI.1.3. Procesul decizional de cumpărare a produselor noi 


Un produs nou este un bun, serviciu sau idee care este perceput de 
anumiți clienți potențiali ca ceva nou. Poate că se află pe piaţă de ceva 
vreme, dar pe noi ne interesează cum anume află consumatorii de 
existența acestor produse pentru prima dată şi cum decid dacă le vor 
utiliza şi ei sau nu. În acest sens vom defini procesul de adoptare ca fiind 
acel proces mental pe care îl parcurge un individ de la primul contact cu 
ceva nou şi până la stagiul final al adoptării acestei inovaţii, în timp ce 
adoptarea este decizia luată de un individ de a folosi în mod curent 
produsul respectiv. 

Etapele procesului de adoptare. Consumatorii trec prin cinci etape 
în cadrul procesului de adoptare a unui produs nou: 

1) conştientizarea: consumatorul conştientizează existența noului 
produs, dar nu deţine informaţii despre acesta; 

2) manifestarea interesului: consumatorul începe să caute 
informaţii despre produs; 

3) evaluarea: consumatorul se gândeşte dacă merită să încerce şi el 
acest produs; 

4) testarea: consumatorul testează noul produs on a small scale 
pentru a-şi forma o părere mai concludentă despre acesta; 

5) adoptarea: consumatorul se hotărăşte să utilizeze cu deplină 
încredere produsul în mod regulat. 

Acest model sugerează faptul că cel care comercializează o gamă 
nouă de produse trebuie să se gândească cum anume să-i ajute pe 
consumatori să parcurgă aceste etape. 

VI.2. Pieţele întreprinderilor şi comportamentul întreprinderilor 
VI.2.1. Comportamentul întreprinderilor-cumpărătoare 


Comportamentul de cumpărare al întreprinderilor se referă la acel 
comportament de cumpărare al tuturor organizaţiilor care cumpără bunuri 
şi servicii utilizate în fabricarea altor produse şi servicii care sunt 
închiriate, vândute sau furnizate altora. Acest comportament include şi 
societăţile de desfacere en-gros sau en-detail care achiziționează aceste 
bunuri pentru a le revinde sau închiria altora, obţinând un profit. 

Piaţa întreprinderilor este foarte vastă. De fapt, pe aceste pieţe se 
vehiculează sume mult mai mari şi sunt tranzacţionate mult mai multe 
articole decât pe piaţa consumatorilor. 

Intrucâtva, pieţele întreprinderilor sunt similare cu cele ale 
consumatorilor. Amândouă au persoane care-şi asumă rolul de 
cumpărător şi care iau decizii de cumpărare pentru a-şi satisface nevoile. 
Dar există şi multe diferenţe. Principalele deosebiri rezidă în structura şi 
cererea pieţei, în natura unităţii de cumpărare, în tipurile de decizii şi în 
procesul decizional aferent. 

a. Structura, cererea şi piaţa. Comerciantul care lucrează pentru 
întreprinderi are de regulă de-a face cu cumpărători mult mai puţini dar 
mult mai importanţi decât pieţele de consumatori. Pieţele întreprinderilor 
sunt deasemenea mai concentrate ca localizare geografică, iar cererea 
din partea societăţilor este o cerere derivată — derivă în cele din urmă din 
cererea de bunuri de larg consum. Ă 

b. Natura unităţii de cumpărare. În comparație cu achizițiile 
consumatorilor, achiziţiile societăților presupun de obicei mai mulți 
participanți la procesul decizional şi un efort de cumpărare mai 
profesional, 

c. Tipuri de decizii şi procesul decizional. Cumpărătorii — 
persoane juridice se confruntă de obicei cu decizii de cumpărare mai 
complexe decât cumpărătorii — consumatori. In cazul achiziţiilor trebuie 
luate în calcul mai multe aspecte: sumele mari de bani cheltuite, 
fiabilitatea din punct de vedere tehnic şi economic şi interacțiuni care au 
loc între numeroase persoane de pe diferite paliere ale organizaţiilor 
societăților cumpărătoare. Deoarece achiziţiile sunt mai complexe, 
durează mai mult până sunt luate deciziile de cumpărare. 

Procesul de cumpărare al întreprinderilor tinde să fie supus unor 
reguli mai formale decât procesul de cumpărare al consumatorilor. 
Achiziţiile de mare amploare ale societăţilor comerciale implică 
specificaţii detaliate cu privire la produsele dorite, ordine de cumpărare în 

scris, selectarea atentă a furnizorilor şi aprobarea formală. În sfârşit, în 
cadrul procesului de cumpărare al societăţilor, cumpărătorul şi vânzătorul 
depind mult mai mult unul de celălalt. Comercianții care oferă produse şi 
servicii consumatorilor, persoane fizice, se menţin adesea la distanță față 
de clienţii lor. Prin contrast, vânzătorii către societăți îşi suflecă mânecile 
şi lucrează cot la cot cu clienţii pe parcursul tuturor etapelor procesului de 
cumpărare — de la ajutarea clienţilor să definească problemele cu care se 
confruntă, până la găsirea soluţiilor şi sprijinirea operaţiilor post-vânzare. 


VI.2.2. Comportamentul întreprinderilor-cumpărătoare 


În cadrul organizaţiei, activitatea de cumpărare constă în două etape 
majore: centrul de cumpărare, alcătuit din toți oamenii implicaţi în luarea 
deciziei de cumpărare şi procesul propriu-zis de luare a deciziei de 
cumpărare. Modelul sugerează faptul că centrul de cumpărare şi procesul de 
luare a deciziei de cumpărare sunt influențate de factori organizaționali 
interni, interpersonali şi individuali, ca şi de factori care aparțin mediului 
extern. 

Există trei tipuri de bază de situații de cumpărare. La o extremă se 
situează recumpărarea directă, care implică o decizie de rutină, iar la 
cealaltă extremă este sarcina nouă, care poate necesita o documentare 
amănunțită. Intre cele două extreme se găseşte recumpărarea modificată, 
care necesită şi ea o oarecare documentare. 


VI.2.2.1. Influențe majore asupra întreprinderilor-cumpărătoare 


Întreprinderile-cumpărătoare sunt supuse mai multor influenţe atunci 
când iau decizii de cumpărare. Diversele grupuri de influențe asupra 
întreprinderilor cumpărătoare sunt reprezentate de: factori de natură organi- 
zaţională, interpersonală, individuală şi care ţin de mediul înconjurător. 


Factori legați de Factori Factori Factori 
mediul organizaționali interpersonali individuali 


înconjurător — obiective; — autoritatea; — vârsta; 


— tendinţele — politica firmei; — statutul; — venitul; 
economice; — proceduri; — empatia; — educaţia; 

— condițiile de ofertă; — structura — puterea de — ocupaţia; 

— modificările organizațională; convingere. — personalitatea; 


tehnologice; — sistemele. — atitudinea în 
— tendinţele politice faţa riscului. 
şi normative; 

— condiţiile concu- 

rențiale; 

— cultura şi obiceiurile. 

Procesul de cumpărare al întreprinderilor. Figura de mai jos 
listează cele opt etape ale procesului de cumpărare al întreprinderilor. 
Cumpărătorii care se confruntă cu achiziționarea unui produs nou parcurg 
toate etapele procesului de cumpărare. Cei care fac recumpărări directe 
sau modificate pot trece peste unele etape. 


Recunoaşterea Descrierea Specificarea Căutarea 


problemei nevoit în produsului furnizorului 
termeni 


generici 


Solicitarea de oferte Alegerea Înaintarea Verificarea 
urnizorului comenzii performanțelor 


produsului 


Etapele procesului de cumpărare al întreprinderilor 

Acest model furnizează o vedere de ansamblu în termeni simplişti a 
procesului decizional în cazul întreprinderilor care cumpără de la alte 
întreprinderi. De fapt, acest proces este mult mai complex de obicei. În 
cazul recumpărării cu mici modificări sau a recumpărării directe, se poate 
trece peste unele dintre aceste etape sau aceste etape pot fi comprimate. 
Fiecare întreprindere are modalitatea sa proprie de a face achiziții şi 
fiecare situaţie de cumpărare este unică în felul său. Diverşi participanţi la 
centrul de cumpărare pot interveni în diverse faze ale procesului de 
cumpărare. Deşi, de obicei se parcurg anumite etape în procesul de 
cumpărare, cumpărătorii nu le parcurg întotdeauna în aceeaşi ordine sau 
adaugă şi alte etape. 


CONCEPTE-CHEIE: comportament de cumpărare al 
consumatorilor; modelul comportamentului consumatorului; procesul 
decizional al cumpărătorului; disonanţă cognitivă; proces de adoptare 
al produselor. 


TESTE GRILĂ 


Întrebări cu răspunsuri scurte: 

1. Care sunt principalii factori care influențează comportamentul 
consumatorilor? 

2. Care sunt cele cinci etape ale procesului decizional de 
cumpărare? 

Alegeţi varianta corectă de răspuns: 

3. În general, consumatorii acumulează cea mai mare parte a 
informaţiilor despre un produs prin intermediul: 

a) surselor personale; 

b) surselor comerciale; 

c) surselor publice; 

d) surselor experimentale. 


4. Decizia unui individ de a deveni utilizator permanent al unui 
produs reprezintă: 

a) manifestarea interesului faţă de produs; 

b) adoptarea produsului; 

c) evaluarea; 

d) testarea produsului. 


5. Etapa în care consumatorul este stimulat să caute informaţii 
despre produsul nou reprezintă etapa: 

a) conştientizării; 

b) manifestării interesului; 

c) evaluării; 

d) testării. 


VII. SEGMENTAREA PIEŢEI, IDENTIFICAREA 
CONSUMATORILOR-ŢINTĂ ŞI POZIȚIONAREA PENTRU 
OBŢINEREA UNUI AVANTAJ COMPETITIV 


Este imposibil pentru companiile de astăzi să mulțumească toți 
cumpărătorii de pe piaţă sau, cel puţin nu-i pot mulțumi pe toţi în aceeaşi 
măsură. Cumpărătorii sunt prea numeroşi, împrăştiați pe o suprafață 
geografică prea mare şi au nevoi şi obiceiuri mult prea variate. În plus 
companiile, însele, diferă foarte mult în ceea ce priveşte capacitatea de a 
satisface nevoile unui segment de piață. Decât să încerce să concureze cu 
o întreagă piaţă, uneori împotriva unei concurențe care este superioară, 
fiecare companie trebuie să identifice segmente de piață pe care le poate 
servi cel mai bine şi cu cel mai mare profit. 

Există trei paşi importanţi în identificarea pieței-țintă: 

1. Segmentarea pieţei — divizarea pieţei în grupuri mai mici de 
cumpărători, cu nevoi, un comportament şi caracteristici distincte, ei vor 
necesita produse sau mixuri de marketing diferite. Compania identifică 
diferite moduri de a segmenta piața şi de a crea profiluri ale segmentelor 
rezultante. 

2. Identificarea pieţei-ţintă — evaluarea nivelului de atractivitate al 
fiecărui segment şi selectarea unuia sau mai multor segmente pe care 
doresc să le abordeze. 

3. Poziționarea pe piață — stabilirea unei poziții competitive pentru 
produs şi crearea unui mix de marketing; detaliat. 


VII. 1. Segmentarea pieţei 


Prin segmentarea pieţei, companiile divid pieţe vaste, heterogene, 
în segmente mai mici pe care le pot satisface mai eficient cu produse şi 
servicii care se adresează unui tip de cumpărători aparținând unui 
segment anume. 

În ceea ce priveşte nivelurile de segmentare a pieţei, acestea 
sunt: marketingul de masă (piaţa nu este segmentată), micro- 
marketing (segmentare totală) sau faze intermediare (marketing pe 
segmente sau pe nișe). 


VII. 1.1. Segmentarea piețelor consumatorilor 


Nu există doar un singur mod de segmentare a pieței; 
comercianții trebuie să aibă în vedere diferite variabile folosite separat 
sau în combinaţie pentru a descoperi modul optim de structurare a 
pieţei. Printre aceste variabile care pot fi folosite în segmentarea pieţei 
se numără, spre exemplu, cele geografice, demografice, psihografice 
sau comportamentale. 

a. Seomentarea geografică reprezintă divizarea pieţei în unităţi 
geografice (naţiuni, regiuni, state, judeţe, oraşe, cartiere). O companie se 
poate decide să opereze pe unul din aceste segmente geografice sau pe 
toate, ținând cont de diferențele privind nevoile şi dorințele consu- 
matorilor. 

b. Segmentarea demografică reprezintă divizarea pieței în grupuri 
pe bază de vârstă, venit, ocupaţie, educaţie, religie, rasă, naționalitate, 
mărimea familiei etc. Factorii demografici sunt cei mai folosiți pentru 
segmentarea pieţei. 

c. Seomentarea psihografică împarte cumpărătorii pe grupuri, în 
funcţie de clasa socială, stilul de viaţă şi personalitate. Oamenii din acelaşi 
grup demografic pot avea trăsături psihografice diferite. Mulţi comercianți 
îşi aleg piaţa în funcţie de stilul de viaţă al consumatorilor-țintă. 

d. Segmentarea pieţei pe criterii comportamentale se referă la 
împărțirea cumpărătorilor pe baza cunoştinţelor, atitudinilor, reacţiilor pe 
care le au în legătură cu un produs. Mulţi comercianți consideră că 
factorii comportamentali sunt cel mai bun punct de plecare pentru 
atragerea unui segment de piață. 

VII. 1.2. Segmentarea pieţei de consumatori-firme 


Comercianții folosesc în general aceleaşi variabile pentru 
segmentarea pieţelor de consumatori individuali şi de consumatori firme. 

Clienţii-firme pot fi grupaţi pe criterii geografice, demografice 
(domenii de activitate, mărime) sau luând în considerare beneficiile dorite 
de la un produs, statutul şi loialitatea ca utilizatori, rata de utilizare a 
produsului. Se folosesc însă şi variabile adiționale, precum caracteristicile 
operaţionale ale firmei-client, politica de achiziții a acesteia, factorii 
situaționali şi caracteristicile personale. 

Adresându-se unor segmente şi nu întregii pieţe, companiile au mai 
multe şanse de a oferi valoare consumatorilor şi de a fi recompensate 
pentru atenţia deosebită cu care tratează nevoile clienţilor. 


VII. 1.3. Segmentarea piețelor internaţionale 


Puţine companii au resursele şi capacitatea de a opera la nivel 
internațional. Deşi giganți precum Coca-Cola sau Sony îşi vând produsele 
în peste 200 de ţări, majoritatea firmelor internaționale preferă să opereze 
la o scară mai redusă. Intrarea pe piaţa internaţională aduce cu sine noi 
provocări. Ţări, chiar apropiate din punct de vedere geografic pot fi foarte 
diferite din punct de vedere economic, cultural şi politic. De aceea, 
segmentarea este necesară şi pe piaţa internaţională, deoarece nevoile şi 
comportamentul clienților diferă. 

Piaţa internațională poate fi segmentată pornind de la o combinaţie 
de variabile. Segmentarea pieţei internaționale pe criterii politice, 
geografice, economice, culturale va avea ca rezultat obţinerea unor 
segmente formate din grupuri de ţări. 

O abordare cu totul diferită — folosită însă de multe companii mari — 
este segmentarea transversală a pieţei. Se formează astfel grupuri-țintă cu 
nevoi şi comportamente asemănătoare, dar cu localizări geografice 
extrem de diferite. 

Pentru a deveni utile segmentele de piaţă trebuie să fie: 

— măsurabile; 

— accesibile; 

— substanțiale; 

— diferenţiabile; 

— eficace. 

Evaluarea segmentelor de piaţă 

In procesul de evaluare a segmentelor de piaţă o companie trebuie 
să aibă în vedere trei factori: 


132 


— gradul de atractivitate a unui segment, pornind de la structura sa; 
— obiective şi propriile sale resurse. 


VII.2. Selectarea segmentelor de piață 


După evaluarea diferitelor segmente, companiile trebuie să decidă 
ce segmente vor aborda, ce piață-ţintă va selecţiona. 

O piaţă-ţintă constă într-un grup de cumpărători cu nevoi şi 
caracteristici comune pe care compania decide să le satisfacă. Există trei 
posibile strategii de abordare a pieţei: comerțul nediferențiat, diferențiat şi 
concentrat. 

a. Comerţul nediferenţiat (sau comerțul de masă) este folosit dacă o 
firmă hotărăşte să ignore diferențele dintre segmente şi să aibă o ofertă 
unică pentru întreaga piață. 

b. Comerţul diferențiat se bazează pe oferte separate pentru fiecare 
segment de piaţă ales de o firmă. 

c. Comerțul concentrat este folosit, în special, când resursele 
companiei sunt limitate. În loc să încerce să acopere un procent redus 
dintr-o piaţă vastă, firmele, care folosesc marketingul concentrat, încearcă 
să obțină un procent mare dintr-un segment mic de piaţă. 


VII.3. Procesul de poziţionare 


Procesul de poziționare constă în trei paşi: 

— identificarea unui set de posibile avantaje pe care se va baza o 
anumită poziție; 

— alegerea avantajelor competitive optime; 

— selectarea unei strategii generale de poziționare. 

Apoi compania trebuie să comunice şi să ofere pieţei exact acele 
beneficii care alcătuiesc o poziţie. 

Alegerea unei strategii de acoperire a pieţei 

Companiile trebuie să ia în considerare o multitudine de factori 
atunci când aleg o strategie de abordare a pieţei. 

Strategia optimă depinde de resursele companiei. Atunci când 
resursele sunt limitate, marketingul (comerțul) concentrat este cel mai 
indicat. Strategia optimă depinde, în al doilea rând, de gradul de 
variabilitate al produsului. 

Marketingul nediferenţiat este adecvat produselor uniforme 
(vânzarea de grapefruit, oțel). Produsele care pot varia ca model (aparate 
de filmat, automobile) sunt vândute mai bine printr-un marketing 
diferențiat sau concentrat. În al treilea rând trebuie luat în considerare 
ciclul de viaţă al produsului. 

Atunci când o firmă introduce pe piaţă un nou produs, este indicat 
să lanseze pentru început o singură versiune, iar marketingul nediferențiat 
sau concentrat sunt cele mai potrivite alegeri. 

În stadiul de maturitate a produsului, marketingul diferențiat devine 
varianta cea mai indicată. 

Un alt factor este variabilitatea pieţei. Dacă majoritatea cumpără- 
torilor au aceleaşi gusturi, cumpără aceleaşi cantități şi reacţionează în 
acelaşi mod la reclamă, marketingul nediferențiat este cel mai potrivit. În 
sfârşit, strategiile de marketing ale concurenței nu trebuie neglijate. Dacă 
ceilalți concurenți de pe piaţă folosesc un marketing diferențiat sau 
concentrat, marketingul nediferențiat este o adevărată sinucidere. În sens 
invers, dacă celelalte firme de pe piaţă folosesc marketingul nediferențiat, 
putem fi în avantaj adoptând marketingul concentrat. 


CONCEPTE-CHEIE: segmentarea pieţei; poziționare pe piaţă; 
comerţ diferențiat; comerț nediferenţiat; comerţ concentrat. 


TESTE GRILĂ 


Alegeţi varianta corectă de răspuns: 

1. Pentru a deveni utile segmentele de piaţă nu trebuie să fie: 
a) măsurabile; 

b) accesibile; 

c) diferențiabile; 

d) variabile. 


2. Procesul de poziționare are: 
a) doi paşi, 

b) trei paşi; 

c) patru paşi, 

d) cinci paşi. 


3. Marketingul nediferenţiat nu este indicat pentru: 
a) produsele uniforme; 

b) produsele care pot varia ca model; 

c) produsele noi; 

d) toate răspunsurile sunt corecte. 


4. În procesul de evaluare a segmentelor de piață o companie 
trebuie să aibă în vedere: 

b) gradul de atractivitate a unui segment, dati T de la structura sa; 

c) obiective şi propriile sale resurse; 

d) toate răspunsurile sunt corecte. 

VIII. STRATEGIA PRODUSELOR ŞI SERVICIILOR 


Un produs reprezintă orice poate fi oferit pe piaţă pentru a atrage 
atenţia, a achiziționa, a utiliza sau a consuma şi care poate satisface o 
dorinţă sau o nevoie. Produsele includ mai mult decât bunuri tangibile. O 
definiție generală a produselor ar fi că acestea includ obiecte fizice, 
servicii, evenimente, persoane, locuri, organizaţii, idei sau mixuri a 
acestor entități. 

Serviciile sunt o formă de produs care constă în activităţi, beneficii 
sau satisfacţii oferite spre vânzare care sunt, în esenţă, intangibile şi nu se 
transformă într-o formă de proprietate. Exemple ar fi: activitatea bancară, 
hotelieră, impozitele şi servicii de reparaţii domestice. 

Oferta unei societăţi pe piaţă include adesea atât bunuri tangibile, 
cât şi servicii. Fiecare componentă poate fi o parte minoră sau majoră 
dintr-o ofertă totală. La o extremă, oferta poate consta dintr-un bun 
tangibil pur, cum ar fi săpun, pastă de dinţi sau sare — produsele nu sunt 
însoţite de servicii. La cealaltă extremă se află serviciile pure, pentru care 
oferta constă, în principal, dintr-un serviciu. Intre aceste două extreme, 
totuşi, multe combinaţii de bunuri şi servicii sunt posibile. De exemplu, 
oferta unei societăți poate consta dintr-un bun tangibil însoțit de servicii. 
Ford oferă mai mult decât numai nişte automobile. Oferta sa include şi 
servicii de reparaţii şi întreţinere, realizarea garanţiei, expoziţii cu vânzare 
şi locuri de aşteptare şi multe alte servicii de asistenţă. O ofertă hibrid 
constă din părți egale de bunuri şi servicii. De exemplu, oamenii devin 
clienți obişnuiţi ai restaurantelor atât pentru mâncare, cât şi pentru 
servicii. Un serviciu însoțit de bunuri minore constă dintr-un serviciu 
major împreună cu bunurile aferente. 


VIII. 1. Niveluri de produs 


Planificatorii produselor trebuie să gândească despre produse şi 
servicii pe trei niveluri. 

1. Nivelul de bază este esența produsului, care răspunde la 
întrebarea: Ce cumpără de fapt cumpărătorul? Produsul principal stă în 
centrul produsului total. El constă din beneficiile principale, care rezolvă 
probleme pe care consumatorul le caută atunci când cumpără un produs 
sau un serviciu. 

2. Planificatorul de produse trebuie apoi să construiască un produs 
real în jurul esenței unui produs. Produsele reale pot avea cinci 
caracteristici: un nivel de calitate, caracteristici, design, o denumire a 
mărcii şi ambalaj. 

3. Planificatorul produselor trebuie să construiască un produs 
completat în jurul esenței produselor şi a produselor reale oferind servicii 
şi beneficii suplimentare pentru consumator. 

Aşadar, un produs este mai mult decât un simplu set de 
caracteristici tangibile. Consumatorii tind să vadă produsele ca nişte 
mănunchiuri complexe de beneficii care le satisfac nevoile. Când concep 
produsele, marketerii trebuie să identifice nevoile consumatorului 
principal pe care le va satisface produsul. Ei trebuie să proiecteze 
produsul real şi să găsească moduri de a-l completa pentru a crea 
ansamblul de beneficii care va asigura experiența cea mai satisfăcătoare 
pentru client. 


VIII.2. Clasificările produselor 


Produsele şi serviciile se împart în două categorii mari pe baza 
tipurilor de consumatori care le folosesc — produse de consum şi produse 
industriale. 


1. Produsele de consum sunt acele produse cumpărate de consuma- 
torul final pentru consumul personal. Marketerii clasifică, de obicei, aceste 
bunuri după felul cum consumatorii le cumpără. Produsele de consum includ: 

— produse de uz curent; 

— produse comerciale, 

— produse speciale; 

— produse necăutate. 


2. Produsele industriale sunt cele cumpărate pentru prelucrare 
ulterioară sau pentru uz în conducerea unei activități. Astfel, distincția 
între un produs de consum şi un produs industrial se bazează pe scopul 
pentru care produsul este căutat. Dacă un consumator cumpără o maşină 
de tuns gazonul pentru uz domestic, maşina de tuns gazonul este un 
produs de consum. Dacă acelaşi cumpărător cumpără aceeaşi maşină de 
tuns gazonul pentru uz în arhitectura peisagistică, maşina de tuns gazonul 
este un produs industrial. 

Cele trei grupe de produse şi servicii industriale includ: 

— materiale şi piese; 

— articole de capital; 

— furnituri şi servicii. 


VIII.3. Deciziile individuale legate de produs 


Există o serie de decizii importante în dezvoltarea şi marketingul 
produselor şi serviciilor individuale, şi anume decizii despre atributele 

produsului, stabilirea mărcii, ambalajul, etichetarea şi serviciile de 
susținere a produsului. 

a. Atributele produsului 

Dezvoltarea unui produs sau serviciu implică definirea 
beneficiilor pe care le va oferi. Aceste beneficii sunt comunicate şi 
livrate de atributele produsului, cum ar fi: calitatea, caracteristicile, 
stilul şi designul. 

b. Stabilirea mărcii 

Poate că cea mai importantă abilitate a marketerilor profesionişti 
este aceea de a crea, a menţine, a proiecta şi a îmbunătăți mărcile 
produselor şi serviciilor lor. O marcă este un nume, un termen, un semn, 
un simbol sau un design sau o combinaţie a acestora, care identifică 
producătorul sau vânzătorul unui produs sau serviciu. Consumatorii văd o 
marcă ca o parte importantă dintr-un produs, şi stabilirea mărcii poate 
adăuga valoare unui produs. 

În ceea ce priveşte sponsorizarea mărcii, un producător are patru 
opțiuni: 

— produsul poate fi lansat ca marcă a producătorului (sau marcă 
naţională); 

— producătorul poate vinde revânzătorilor care îi dau o marcă 
privată (denumită şi marca de magazin sau marca distribuitorului); 

— producătorii pot comercializa mărcile autorizate; 

— două societăţi îşi pot uni forțele şi un produs poate purta o 
denumiră de marcă comună. 

O companie are patru opţiuni referitor la strategia mărcii. Ea poate 
introduce extinderi de linie (denumiri de marcă existente extinse la noi 
forme, dimensiuni şi arome dintr-o categorie de produse existentă), 
extinderi ale mărcii (denumirile mărcilor existente s-au extins la noi 
categorii de produse), multimărci (noi denumiri de mărci introduse în 
aceeaşi categorie de produse) sau mărci noi (noi denumiri de mărci în noi 
categorii de produse). 

c. Ambalarea 

Ambalarea implică proiectarea şi producerea containerului sau 
ambalajului pentru un produs. Ambalajul poate include containerul inițial 
al produsului (tubul pentru pastă de dinţi Colgate Total), un al doilea 
ambalaj care este aruncat când produsul urmează să fie folosit (cutia de 
carton care conține tubul Colgate) şi ambalajul de expediere necesar 
pentru depozitare, identificare şi expedierea produsului (o cutie de carton 
ondulat care conține şase duzini de tuburi de Colgate). Etichetarea, 
informațiile tipărite care apar pe sau cu ambalajul face parte, de 
asemenea, din ambalare. 

Crearea unui ambalaj bun pentru un produs nou necesită luarea mai 
multor decizii. Mai întâi, compania trebuie să stabilească conceptul de 
ambalaj, care spune ce trebuie să fie sau să facă ambalajul pentru produs. 
Dacă trebuie să ofere însă special protecție produsului, să introducă o 
nouă metodă de dispensare, să sugereze anumite calități ale produsului 
sau să facă altceva? Deciziile trebuie luate pe elementele specifice ale 
ambalajului, cum ar fi: dimensiunea, forma, materialele, culoarea, textul 
şi marca. Aceste elemente trebuie să conlucreze pentru a sprijini poziţia 
produsului şi strategia de marketing. Ambalajul trebuie să corespundă cu 
reclama produsului, cu stabilirea prețului şi distribuția. 

d. Etichetare 

Etichetele pot varia de la simple etichete ataşate la produse până la 
desene grafice complexe care fac parte din ambalaj. Ele realizează mai 
multe funcţii. In primul rând, eticheta identifică produsul sau marca, cum 
ar fi numele Sunkist ştampilat pe portocale. Eticheta poate, de asemenea, 
să descrie mai multe lucruri despre produs — cine l-a făcut, unde a fost 
făcut, când a fost făcut, conţinutul său, cum va fi folosit şi cum să îl 
folosim fără riscuri. În sfârşit, eticheta poate promova produsul printr-o 
grafică atractivă. 


VIII.4. Deciziile privind linia de produse 


O linie de produse este un grup de produse care sunt strâns legate 
pentru că funcționează asemănător, sunt vândute aceloraşi grupuri de 
clienţi, sunt comercializate prin aceleaşi tipuri de puncte de desfacere sau 
cad în cadrul unor categorii de preţ date. 

Decizia majoră privind linia de produse implică lungimea liniei de 
produse — numărul de articole din linia de produse. Linia este prea scurtă 
dacă managerul poate spori profiturile adăugând articole; linia este prea 
lungă dacă managerul poate spori profiturile renunțând la unele articole. 
Lungimea liniei de produse este influenţată de obiectivele şi resursele 
companiei. 

Compania trebuie să-şi gestioneze cu grijă liniile de produse. Ea 
poate să crească sistematic lungimea liniei sale de produse pe două căi: 
prelungind linia şi umplând golurile liniei. Prelungirea liniei de produse 
are loc atunci când o companie îşi prelungeşte linia de produse dincolo de 
gama curentă. Compania poate prelungi linia în jos, în sus sau în ambele 
direcții. 

O alternativă la prelungirea liniei de produse este umplerea 
golurilor liniei de produse — adăugarea mai multor articole în cadrul 
gamei prezente a liniei de produse. Sunt mai multe motive pentru 

umplerea liniei de produse: obținerea de profituri suplimentare, 
satisfacerea dealerilor, folosirea capacităţii suplimentare. 


VIII.5. Decizii privind mixul de produse 


O organizaţie cu mai multe linii de produse are un mix de produse. 
Un mix de produse (sau sortiment de produse) constă din toate liniile de 
produse şi articolele pe care le oferă un vânzător particular spre vânzare. 

Un mix de produse al companiei are patru dimensiuni importante: 

— lărgire; 

— lungime; 

— profunzime; 

— omogenitatea. 

Aceste dimensiuni ale mixului de produse sunt argumentele 
principale pentru definirea strategiei produselor companiei. 


VIII.6. Marketingul serviciilor 


Industria serviciilor variază mult. Guvernele oferă servicii prin 
instanțele de judecată, servicii de ocupare a forței de muncă, spitale, 
agenții de împrumut, servicii militare, poliție şi pompieri, servicii poştale, 
agenţii de reglementare şi şcoli. Organizațiile private non-profit oferă 
servicii prin muzee, instituții de caritate, biserici, colegii, fundaţii şi 
spitale. Un număr mare de organizații comerciale oferă servicii — linii 
aeriene, bănci, hoteluri, companii de asigurare, firme de consultanță, 
cabinete medicale şi juridice, companii de divertisment, agenţii 
imobiliare, agenţii de publicitate şi cercetare, detailiştii. 

O companie trebuie să ia în considerare patru caracteristici speciale 
ale serviciilor atunci când proiectează programele de marketing: 
intangibilitatea, inseparabilitatea, variabilitatea şi perisabilitatea. 

Pentru că serviciile diferă de produsele tangibile, ele necesită 
adesea abordări de marketing suplimentare. In domeniul produselor, 
produsele sunt standardizate şi pot sta pe rafturi aşteptându-şi clienţii. Dar 
în domeniul serviciilor, clientul şi angajatul de la ghişeu interacționează 
pentru a crea serviciul. Astfel, furnizorii de servicii trebuie să 
interacționeze eficient cu clienţii pentru a crea valoare superioară în 
timpul contactului cu serviciile. Interacțiunea eficientă, la rândul său, 
depinde de calităţile angajaților din prima linie şi de producţia serviciilor 
şi procesele de susţinere care îi sprijină pe aceşti angajați. 

Companiile de servicii de succes îşi concentrează atenţia atât asupra 
clienților, cât şi asupra angajaţilor lor. Ele înţeleg lanțul servicii — profit, 

care leagă profiturile firmei de servicii de angajat şi satisfacția clientului. 
Acest lanţ constă din cinci legături: 

a) calitatea internă a serviciului; 

b) angajaţi satisfăcuţi şi productivi; 

c) valoare mai mare a serviciului; 

d) clienţi satisfăcuți şi loiali; 

e) profituri şi creştere serioasă a serviciilor. 

Marketingul serviciilor cere mai mult decât marketing tradițional 
care foloseşte cele 4 P-uri. El cere marketing intern şi marketing 
interactiv. 

Marketing intern înseamnă că firma de servicii instruieşte şi 
motivează angajaţii de contact cu clienţii şi toate persoanele care sprijină 
serviciile să lucreze ca o echipă pentru a asigura satisfacția clientului. 

Marketing interactiv — calitatea serviciilor depinde în mare parte de 
calitatea interacțiunii cumpărător-vânzător în timpul contactului cu 
serviciile. 


CONCEPTE-CHEIE: esența produsului; produsul real; produs 
completat; marcă; ambalare; linie de produse; sortiment de produse; 
marketing intern; marketing interactiv. 


TESTE GRILĂ 


Alegeţi varianta corectă de răspuns: 
1. O ofertă hibrid constă din: 

a) bunuri; 

b) servicii; 

c) bunuri şi servicii; 

d) părți egale de bunuri şi servicii. 


2. Care nivel al produsului se referă la beneficiile principale prin 
care cumpărătorul îşi rezolvă problemele atunci când cumpără un 
produs? 

a) esenţa produsului; 

b) produsul real; 

c) produsul completat; 

d) produsul suplimentar. 


3. Aparatura de uz casnic, mobila, îmbrăcămintea fac parte din 
următorul tip de produse de consum: 

a) produse de uz curent; 

b) produse comerciale; 

c) produse speciale; 
d) produse necăutate. 


4. O maşină de tuns gazonul pentru uz domestic este: 
a) un produs industrial; 

b) un produs de consum; 

c) un produs productiv; 

d) un produs de uz curent. 


IX. DEZVOLTAREA NOULUI PRODUS ŞI STRATEGIILE 
CICLULUI DE VIAŢA AL PRODUSULUI 


O companie trebuie să fie bună la dezvoltarea şi administrarea 
noilor produse. Fiecare produs pare să parcurgă un ciclu de viaţă — se 
naşte, trece prin mai multe faze şi în cele din urmă moare pe măsură ce 
apar noi produse ce servesc mai bine nevoile utilizatorilor. 


IX.1. Strategia dezvoltării de noi produse 


O firmă poate obține produse noi în două moduri: 
1) prin achiziţie — cumpărând o întreagă companie, un patent sau 
licenţa pentru a produce produsul altcuiva; 
2) prin intermediul propriului departament de cercetare şi dezvoltare. 
Când spunem produse noi ne referim la produse originale, la 
îmbunătățirea produselor, la modificări ale produselor, cât şi la noi mărci 
pe care firma le creează prin propriile eforturi de cercetare şi dezvoltare. 


Etapele în procesul creării produselor noi: 
e Generarea ideilor; 

e Selectarea Ideilor; 

e Crearea şi Testarea Conceptului; 

e Dezvoltarea Strategiei de Marketing; 

e Analiza Afacerii; 

e Crearea Produsului; 

e Testul de Marketing; 

e Comercializarea. 


IX.2. Ciclul de viaţă al produsului 


După lansarea noului produs, conducerea vrea ca produsul să se 
bucure de o viaţă lungă şi fericită. Deşi nu se aşteaptă ca produsul să se 
vândă la nesfârşit, compania vrea să câştige un profit decent pentru a 

acoperi tot efortul şi riscul pe care le-a presupus lansarea lui. Conducerea 
este conştientă că fiecare produs va avea un ciclu de viaţă, deşi forma 
exactă şi lungimea nu sunt cunoscute dinainte. 

Ciclul de viață al produsului are cinci etape diferite: 

1) dezvoltarea produsului; 

2) introducerea; 

3) creşterea; 

4) maturitatea; 

5) declinul. 


CONCEPTE-CHEIE: produs nou; etapele procesului creării 
noilor produse; ciclu de viaţă al produselor. 


TESTE GRILĂ 


Alegeţi varianta corectă de răspuns: 

1. Prin noţiunea de produse noi se înţelege: 

a) produse originale; 

b) îmbunătăţirea produselor; 

c) noi mărci pe care firma le crează prin propriile eforturi de 
cercetare şi dezvoltare; 

d) toate variantele. 


2. O versiune detaliată a unei idei exprimată în termeni de consum 
se numeşte: 

a) idee de produs; 

b) concept de produs; 

c) imaginea unui produs; 

d) marca unui produs. 


3. Modul în care consumatorii percep un produs real sau potențial 
se numeşte: 

a) idee de produs; 

b) concept de produs; 

c) imaginea unui produs; 

d) marca unui produs. 


4. Faza imediat premergătoare declinului în cadrul ciclului de viață 
al produsului este: 

a) introducerea; 

b) maturitatea; 

c) creşterea; 

d) dezvoltarea produsului. 

SEMESTRUL AL II-LEA 


X. STABILIREA PREŢURILOR PRODUSELOR: 
CONSIDERAŢII ŞI STRATEGII LEGATE DE PREŢ 


În sensul cel mai restrâns, prețul reprezintă o sumă de bani stabilită 
pentru un produs sau serviciu. Mai pe larg, preţul este suma tuturor 
valorilor pe care consumatorii o dau în schimb pentru beneficiile de a 
avea sau de a folosi produsul sau serviciu. 

Preţul este singurul element din marketingul mix care produce 
venituri; toate celelalte elemente reprezentând cheltuieli. Preţul este de 
asemenea unul dintre cele mai flexibile elemente ale marketingului mix. 
Spre deosebire de caracteristicile produsului şi sarcinile reţelei de 
distribuție, preţul poate fi schimbat cu repeziciune. 


X.1. Factori ce trebuie luaţi în considerare pentru stabilirea prețului 


Deciziile privind stabilirea preţurilor într-o companie sunt 
afectate atât de factori interni, cât şi de factori externi. 

Factorii interni care afectează preţurile includ: 

— obiectivele de marketing ale companiei; 

— strategia de marketing; 

— de costuri; 

— considerații organizaționale. 

Factorii externi care afectează deciziile privind preţurile includ: 

— natura pieţei şi a cererii; 

— costurile competitorilor, preţuri şi oferte; 

— alți factori externi. 


X.2. Prezentarea generală a preţului 


Compania trebuie să ţină seama de preţurile concurenţei, de factori 
externi şi interni pentru a găsi preţul cel mai bun între aceste două 
extreme. 

Companiile stabilesc preţurile selectând o modalitate generală de 
stabilire a preţului care include unul sau mai multe din aceste trei seturi de 
factori. Principalele metode de stabilire a preţurilor sunt: 

— stabilirea prețului bazată pe cost (cost plus adaos, analiza 
venitului egal cu cheltuielile care nu arată nici profit, nici pierderi); 

— stabilirea preţului bazată pe cumpărător (stabilirea prețului bazat 
pe valoare); 

— stabilirea prețului bazată pe concurență. 

X.3. Strategii de stabilire a preţului pentru produse noi 


Strategiile de stabilire a preţului se schimbă de obicei când produsul 
trece prin ciclul vieții. Faza introducerii este, în mod special, competitivă. 
Companiile care scot un produs nou se confruntă cu provocarea de a 
stabili preţuri pentru prima dată. Ele pot alege între două strategii 
importante: 

— stabilirea prețului prin sondarea pieţei — multe companii care 
inventează noi produse stabilesc inițial preţuri ridicate pentru a sonda 
veniturile fiecărui segment al pieței; 

— stabilirea prețului prin pătrunderea pe piaţă — această strategie 
presupune ca firmele să stabilescă un preț inițial mic pentru a intra pe 
piață mai repede şi cu putere — pentru a atrage un număr mare de 
cumpărători rapid şi să câştige un segment mare de piaţă. Volumul mare 
de vânzări rezultă din scăderea preţurilor, permiţând companiei să scadă 
prețurile şi mai mult. 


X.4. Strategii de stabilire a preţului pentru produsele ce fac parte 
dintr-un sortiment de produse 


Strategia de stabilire a prețului trebuie des schimbată când produsul 
face parte dintr-un produs mix. Stabilirea preţului este dificilă deoarece 
produsele variate au relaţionat cererea şi costurile şi întâmpină diverse 
grade ale competiţiei. Pentru un produs mix există cinci situaţii de 
stabilire a preţurilor: 

— preţul liniei de produse; 

— prețul produsului opțional; 

— preţul produsului „captiv”; 

— preţul produsului secundar; 

— preţul produsului „pachet”. 


X.5. Strategii de ajustare a preţului 


Companiile aduc, de obicei, ajustări preţurilor de bază pentru a 
aduce clientul în situații diferite, schimbătoare. Cele mai importante 
strategii de ajustare a preţului sunt: 

— discountul — reducerea prețului; 

— prețul segmentat; 

— prețul psihologic; 

— prețul promoțional; 

— prețul geografic; 

— prețul internațional. 

CONCEPTE-CHEIE: preţ; preț de sondare a pieţei; preț de 


pătrundere pe piaţă; rabaturi; preț psihologic. 


parte: 


TESTE GRILĂ 


Alegeţi varianta corectă de răspuns: 

1. Componenta marketingului mix care produce venituri este: 
a) produsul; 

b) prețul; 

c) distribuţia; 

d) promovarea. 


2. Din factorii externi care afectează deciziile privind preţurile fac 


a) costurile competitorilor; 

b) rata inflaţiei, 

c) cursul de schimb; 

d) gradul de concentrare al pieţei. 


3. Produsele care trebuie utilizate doar împreună cu produsul 


principal se numesc: 


a) produse opţionale; 
b) produse secundare; 
c) produse captive; 

d) produse accesorii. 


4. Nu reprezintă o formă a prețului segmentat: 
a) preţul în funcţie de locaţie; 

b) preţul în funcţie de timp; 

c) preţul în funcţie de forma produsului; 

d) nici un răspuns nu este corect. 


XI. MANAGEMENTUL CANALELOR DE MARKETING 


ŞI AL LANȚULUI DE APROVIZIONARE 


Deciziile legate de canalul de marketing sunt printre cele mai 


importante decizii cu care se confruntă conducerea. Deciziile privind 
canalele unei companii sunt legate de toate celelalte decizii. Stabilirea 
preţurilor într-o companie depinde de două aspecte: dacă foloseşte 
comercianți de masă sau magazine specializate de înaltă calitate. Forţa 
de vânzări a firmei şi deciziile de publicitate depind de cât de multă 
putere de convingere, pregătire, motivaţie şi sprijin au nevoie dealerii. 


Dacă 


o companie dezvoltă sau achiziționează anumite produse noi 

poate depinde de cât de bine se potrivesc capacităţile membrilor 
canalelor sale. 

Majoritatea producătorilor folosesc intermediari pentru a-şi 
aduce produsele pe piaţă. Ei încearcă să construiască un canal de 
distribuţie — un set de organizaţii interdependente implicate în 
procesul creării unui produs sau serviciu disponibil spre folosință sau 
consum de către un consumator sau utilizator industrial. 


Funcţiile canalului de distribuţie 
Informaţii: Promovare: Contact: 
Armonizare: Negocieri Distribuția fizică: 
Finanţarea:  Asumarea de riscuri 


Canalele de distribuţie pot fi descrise prin numărul de niveluri de 
canale implicate. Fiecare nivel de intermediari de marketing care 
realizează aceeaşi activitate aducând produsul şi dreptul de proprietate 
asupra acestuia mai aproape de cumpărătorul final este nu nivel de canal. 
Dat fiind că producătorul şi consumatorul final realizează fiecare o 
activitate, ei sunt parte din fiecare canal. Folosim numărul de niveluri 
intermediare pentru a indica lungimea unui canal. 

Toate instituţiile dintr-un canal suint conectate prin mai multe 
tipuri de fluxuri. Acestea includ fluxul fizic de produse, fluxul de 
proprietate, fluxul de plăţi, fluxul de informaţii şi fluxul de promovare. 
Aceste fluxuri pot egalizează canalele cu numai unul sau mai multe 
niveluri foarte complexe. 


Comportamentul şi organizarea canalelor 

Canalele de distribuție sunt mai mult decât simple ansambluri de 
firme legate între ele prin diverse fluxuri. Ele sunt sisteme 
comportamentale complexe în care oamenii şi companiile 
interacționează pentru a realiza țeluri individuale, ale firmei şi ale 
canalelor. Unele sisteme de canale constau numai în interacțiuni 
informale între firme cu o organizare mai vagă; altele constau în 
interacțiuni formale îndrumate de structuri organizatorice puternice. 
Mai mult, sistemele de canale se diversifică — noi tipuri de 
intermediari apar şi se dezvoltă sisteme de canale cu totul noi. 

In mod ideal, din cauză că succesul membrilor canalului depinde de 
succesul general al canalului, toate firmele canalului trebuie să conlucreze 
bine. Ele trebuie să înţeleagă şi să-şi accepte rolurile, să-şi coordoneze 
țelurile şi activitățile şi să coopereze pentru a atinge țeluri generale. 

Cooperând, ele pot să sesizeze mai eficient, să servească şi să satisfacă 
piața-țintă. 

Totuşi, membrii canalului individual au rareori o imagine atât de 
amplă. De obicei îi preocupă mai mult propriile țeluri pe termen scurt şi 
tranzacțiile proprii cu firmele care le sunt mai aproape în canal. 
Cooperând pentru realizarea tuturor țelurilor canalului înseamnă uneori 
renunţarea la ţelurile individuale ale companiei. Deşi membrii canalului 
depind unii de ceilalți, ei acţionează deseori pe cont propriu pentru 
interesele proprii pe termen scurt. Adesea nu sunt de acord cu rolurile pe 
care trebuie să le joace fiecare — cine şi ce trebuie să facă şi cu ce 
recompense. Astfel de dezacorduri privind țelurile şi rolurile generează 
conflictul din cadrul canalului. 

Conflictul orizontal are loc între firme la acelaşi nivel al canalului. 


Sisteme verticale de marketing 

Din punct de vedere istoric, canalele au fost colecţii aleatorii de 
companii independente, fiecare manifestând puţin interes pentru 
performanța generală a canalului. Acestor canale de distribuție 
convenţionale le-a lipsit o conducere fermă şi au fost afectate de 
conflictul dăunător şi performanţa slabă. Una dintre noutăţile cele mai 
importante în cadrul canalului au fost sistemele verticale de 
marketing, care au apărut de-a lungul anilor pentru a contracara 
canalele convenționale de marketing. Funcţionează prin contrast două 
tipuri de aranjamente. 

Un canal de distribuţie convențional constă dintr-unul sau mai 
mulți producători, angrosişti şi detailişti independenţi. Fiecare este o 
entitate separată care încearcă să-şi maximizeze propriile profituri, 
chiar şi în defavoarea profiturilor pentru sistem ca întreg. Nici un 
membru al canalului nu are prea mult control asupra celorlalți membri 
şi nu există mijloace formale pentru atribuirea rolurilor şi soluţionarea 
conflictului din cadrul canalului. Prin contrast, un sistem vertical de 
marketing (SVM) constă în producători, angrosişti şi detailişti care 
acționează ca un sistem unificat. Un membru al unui canal le deţine pe 
celelalte, are contract cu ele sau exercită atâta putere încât trebuie ca 
toți să coopereze. SVM poate fi dominat de producător, angrosist sau 
detailist. Sistemele verticale de marketing au apărut pentru a controla 
comportamentul canalului şi a gestiona conflictul din cadrul canalului. 

Exista trei tipuri majore de SVM: instituțional, contractual 
(lanţurile voluntare sponsorizate de angrosişti, asociaţiile cooperatise 
ale detailiştilor, organizațiile franşiză) şi administrat. Fiecare 

foloseşte un mijloc diferit de a institui conducerea şi puterea în cadrul 
canalului. 


Sisteme orizontale de marketing 

O altă posibilitate de canal este sistemul orizontal de 
marketing, în care două sau mai multe companii la un nivel se unesc 
pentru a urmări o nouă oportunitate de marketing. Lucrând împreună, 
companiile pot combina capitalul lor, capacităţile de producţie sau 
resursele de marketing pentru a realiza mai mult decât poate fiecare 
companie pe cont propriu. Companiile îşi pot uni forțele cu concurența 
sau neconcurența. Ele pot să conlucreze temporar sau permanent, sau 
pot crea o companie separată. 


Sisteme hibrid de marketing 

In trecut, multe companii au folosit un singur canal pentru a 
vinde pe o singură piață sau segment de piață. Azi, o dată cu 
ce mai multe companii au adoptat sisteme de distribuţie multicanal — 
numite adesea canale hibrid de marketing. Acest marketing multicanal 
apare când o singură firmă înființează două sau mai multe canale de 
marketing pentru a ajunge la unul sau mai multe segmente de clienți. 
Folosirea sistemelor hibrid de canale a crescut mult în ultimii ani. 


Schimbarea organizării canalului 

Schimbările în tehnologie şi creşterea explozivă a marketingului 
direct şi online au un impact profund asupra naturii şi proiectării 
canalelor de marketing. O tendință majoră este către desintermediere 
— un termen mare cu un mesaj clar şi consecințe importante. 
Desintermediere înseamnă că din ce în ce mai mult producătorii de 
produse şi servicii îi eludează pe intermediari şi merg direct la 
cumpărătorii finali sau că noi tipuri de intermediari din cadrul 
canalului apar pentru a-i înlocui pe cei tradițional. Astfel, în multe 
industrii, intermediarii tradiționali cad unul câte unul. 


Deciziile de proiectare a canalului: 

— analizarea nevoilor de servicii ale consumatorului; 

— stabilirea obiectivelor şi restricţiilor canalului; 

— identificarea alternativelor majore; 

— tipurile de intermediari (forţa de vânzări a companiei/ agenția 
producătorului/ distribuitori industriali); 

— numărul de intermediari de marketing (distribuţie inten- 
sivă/exclusivă/selectivă); 

— responsabilitatile membrilor din cadrul canalului; 
— evaluarea alternativelor majore; 
— proiectarea canalelor internaţionale de distribuţie. 


Deciziile de gestionare a canalelor 

O dată ce compania şi-a trecut în revistă alternativele privind 
canalele şi a decis asupra celui mai bun canal, aceasta trebuie să 
implementeze şi să conducă canalul ales. Gestionarea canalului 
necesită selectarea şi motivarea membrilor individuali ai canalelor şi 
evaluând performanţa lor în timp. 


Logistica de marketing şi managementul lanțului de 
aprovizionare 

Pe piaţa globală de azi, vânzarea unui produs este uneori mai 
uşoară decât ajungerea acestuia la client. Companiile trebuie să decidă 
asupra celui mai bun mod de a depozita, a manipula şi a muta produsele 
şi serviciile lor, astfel încât să fie disponibile pentru clienți în 
sortimentele potrivite, la timpul potrivit şi la locul potrivit. Distribuţia 
fizică şi eficiența logisticii are un impact major asupra satisfacției 
clientului şi asupra costurilor companiei. Aici avem în vedere natura şi 
importanța managementului logisticii din lanţul de aprovizionare, 
felurile sistemului de logistică, funcţiile majore ale logisticii şi nevoia 
pentru managementul integrat al lanţului de aprovizionare. 


Natura şi importanţa logisticii de marketing 

Pentru unii manageri, logistica de marketing înseamnă numai 
camioane şi depozite. Dar logistica modernă este mult mai mult decât 
atât. Logistica de marketing — numită şi distribuţia fizică — implică 
planificarea, implementarea şi controlarea fluxului fizic al bunurilor, 
serviciilor şi informații relaționate din punctele de origine în punctele 
de consum pentru a îndeplini cerinţele clientul obţinând un profit. Pe 
scurt, implică ducerea produsului potrivit la clientul potrivit în locul 
potrivit la timpul potrivit. 

Distribuţia fizică tradiţională a început cu produsele de la 
fabrică şi apoi a încercat să găsească soluţii cu preţ redus de a le duce 
clienţilor. Totuşi, marketerii de azi preferă gândirea logistică centrată 
pe client, care începe de la piaţa de desfacere şi merge înapoi spre 
fabrică sau chiar spre sursele de aprovizionare. Logistica de marketing 
se adresează nu numai distribuției externe (deplasarea produselor din 
fabrică către revânzători şi în final, la clienţi), dar şi distribuția internă 
(deplasarea produselor şi materialelor de la furnizori la fabrică) sau 
distribuţia inversă (deplasarea produselor sparte, nedorite sau în exces 

returnate de clienți sau revânzători). Adică, implică întregul 
management al lanțului de aprovizionare — gestionarea fluxurilor cu 
valoare adăugată de materiale, bunuri finale şi informaţii aferente între 
furnizori, companie, revânzători şi utilizatorii finali. Astfel, sarcina 
managerului de logistică este de a coordona activitățile furnizorilor, 
agenților de achiziţie, marketerilor, membrii canalelor şi clienți. 
Aceste activități includ previzionare, sisteme de informaţii, achiziție, 
planificarea producţiei, procesarea comenzilor, inventar, depozitare şi 
planificarea transportului. 


Scopurile sistemului de logistică 

Unele companii îşi declară obiectivul de logistică ca asigurând 
servicii maxime pentru clienţi la costurile cele mai scăzute. Din păcate, 
nici un sistem de logistică nu poate, pe de o parte, să maximizeze 
serviciile către clienți şi să minimizeze, pe de altă parte, costurile de 
distribuție. Serviciile maxime către clienţi implică livrare rapidă, stocuri 
mari, sortimente flexibile, politici liberale ale retururilor şi alte servicii — 
toate acestea ridicând costurile de distribuţie. Prin contrast, costurile 
minime de distribuţie implică livrare mai înceată, stocuri mai mici şi 
loturi de expediere mai mari — care reprezintă un nivel mai scăzut al 
serviciilor generale către client. 

Țelul logisticii de marketing trebuie să fie de a asigura nivelul țintit 
de servicii către client la costurile cele mai mici. O companie trebuie mai 
întâi să ajungă la importanţa diverselor servicii de distribuţie către clienţi 
şi apoi să stabilească nivelurile dorite de servicii pentru fiecare segment. 
Obiectivul este de a maximiza profiturile, nu vânzările. Aşadar, compania 
trebuie să cântărească beneficiile asigurării nivelurilor mai înalte de 
servicii contra costuri. Unele companii oferă servicii mai puţine decât 
concurența şi percep un preţ mai mic. Alte companii oferă mai multe 
servicii şi percep preţuri mai mari pentru a acoperi costurile mai mari. 


Funcţiile majore ale logisticii 

Dat fiind setul de obiective ale logisticii, compania este gata să 
creeze un sistem logistic care să minimizeze costul atingerii acestor 
obiective. Funcţiile logistice majore includ: procesarea comenzilor, 
depozitare, managementul stocurilor şi transport (rutier, calea ferată, 
fluvial, conducte, aerian, multimodal). 


Management integrat al lanţului de aprovizionare 

Azi, tot mai multe companii adoptă conceptul de management 
integrat al lanţului de aprovizionare. Acest concept recunoaşte că 
asigurarea serviciilor mai bune către clienți şi ajustarea costurilor de 

distribuţie necesită lucru de echipă, atât în interiorul companiei, cât şi între 
toate organizațiile canalelor de marketing. In interior, diversele 
departamente funcționale ale companiei trebuie să conlucreze pentru a 
maximiza performanța logistică proprie a companiei. În exterior, compania 
trebuie să-şi integreze sistemul logistic cu cele ale furnizorilor săi şi a 
clienţilor pentru a maximiza performanţa întregului sistem de distribuţie. 


CONCEPTE-CHEIE: canal de distribuţie; nivel de canal; 
sistem vertical de marketing; sistem orizontal de marketing; sisteme 
hibrid de marketing, logistica de marketing şi managementul lanţului 
de aprovizionare. 


TESTE GRILĂ 


Alegeţi varianta corectă de răspuns: 

1. Un canal de distribuţie reprezintă: 

a) un concept echivalent cu cel de distribuţia mărfurilor; 

b) deplasarea bunurilor şi serviciilor de la producători la 
consumatori, acoperind golurile majore de timp, loc şi posesie; 

c) totalitatea proceselor de prelucrare la care sunt supuse 
mărfurile, în traseul lor spre consumatori; 

d) toate variantele sunt corecte. 


2. Un canal de marketing direct are: 
a) un singur intermediar; 

b) un număr mic de intermediari; 

c) nici un intermediar; 

d) un nivel de intermediari. 


3. Conflictele între diferitele niveluri ale aceluiaşi canal 
reprezintă: 

a) un conflict orizontal; 

b) un conflict lateral; 

c) un conflict vertical; 

d) un conflict în lungime. 


4. Un conflict care are loc între firme de la acelaşi nivel al 
canalului reprezintă: 

a) un conflict orizontal; 

b) un conflict lateral; 

c) un conflict vertical; 

d) un conflict în lărgime. 

5. Răspundeţi cu Adevărat sau Fals: 

Sistemul orizontal de marketing este acel canal de distribuţie în 
care două sau mai multe companii de la acelaşi nivel al canalului se 
unesc pentru a urmări o nouă oportunitate de marketing. 


XII. VÂNZAREA EN-DETAIL ŞI EN-GROS 


Ce înseamnă a vinde en-detail? Comerţul en-detail cuprinde 
toate activitățile legate de vânzarea de bunuri şi servicii, direct către 
consumatorii finali, pentru utilizare în scopuri personale, nu 
comerciale. Foarte multe organizaţii (producători, engrosişti) vând cu 
amănuntul. Însă, volumul cel mai mare de astfel de vânzări este făcut 
de vânzători en-detail specializați în acest tip de comerţ (profitul lor 
provenind în cea mai mare parte din acestă activitate). 

Deşi comerţul cu amănuntul se face în principal prin magazine, 
în ultimii ani s-a dezvoltat şi comerțul en-detail prin poştă, cataloage, 
telefon, emisiuni TV de shopping, reuniuni, agenţii de vânzări, 
automate, Internet. 

Exista comercianţi en-detail de toate dimensiunile şi organizați 
sub cele mai diverse forme. Criteriile de clasificare cele mai 
importante sunt cantitatea de servicii pe care o oferă, multitudinea 
liniilor de produse, preţurile relative şi modul de organizare. 

Cantitatea de servicii. Produse diferite necesita un număr diferit 
de servicii, cele trei niveluri posibile oferite de vânzători fiind: lipsa 
serviciilor, servicii limitate sau servicii complete. Nu se oferă servicii 
în magazinele de bunuri de larg consum (exemplu: supermarketuri), 
bunuri de folosință imediată. Servicii limitate pot oferi vânzătorii de 
bunuri de folosință îndelungată, deoarece clienţii au nevoie de mai 
multe informaţii la cumpărare. Vânzătorii en-detail care oferă servicii 
complete sunt în general cei care vând produse speciale şi de regulă 
mai scumpe 

Linia de produse. Comercianţii en-detail pot fi clasificați în 
funcţie de varietatea şi tipul de produse oferite. În magazinele 
specializate există o varietate limitată de produse, însă sortimentele 
pentru acelaşi tip de produs pot fi foarte numeroase. In prezent, 
magazinele specializate sunt în plină ascensiune. Utilizarea tehnicilor 
de segmentarea pieţei, specializare a produselor, a condus la 
necesitatea creării unor magazine concentrate pe anumite produse şi 
segmente de piaţă. În contrast, magazinele universale oferă o gamă 
foarte mare de produse. 

Supermarketurile sunt magazinele en-detail cele mai frecventate 
de cumpărători. În prezent însă, au o rată de creştere a vânzărilor 
foarte scăzută din cauza creşterii lente a populaţiei şi concurenţei 
reprezentată de convenience stores (magazine de proximitate), de 
magazine cu prețuri reduse şi hipermarketuri. Supermagazinele sunt 
mult mai mari decât supermarketurile obişnuite şi oferă o gamă foarte 
variată de produse alimentare şi nealimentare de folosință zilnică, precum 
şi servicii. Category Killers (Hale comerciale) sunt o altă variantă de 
supermagazine. Având dimensiunile unor hangare pentru avioane, acestea 
oferă o gamă uriaşă de produse din aceeaşi categorie şi vând inclusiv 
cărți, electronice, electrocasnice, lenjerie, prosoape, echipament sportiv, 
hrană şi accesorii pentru animale. Un alt tip de supermagazine sunt 
hipermarketurile, care pot ajunge la de 6 ori dimensiunile unui teren de 
fotbal. Deşi au succes în Europa şi în alte părți ale lumii, nu sunt foarte 
populare în SUA. 

Vânzătorii en-detail pot fi de asemenea clasificați în funcţie de 
preţurile practicate. Cei mai mulți percep prețuri obişnuite pentru 
bunuri şi servicii obişnuite. Alţii preferă să ofere bunuri şi servicii de 
calitate mult mai înaltă la un preţ mai ridicat, sau din contră, propun 
bunuri şi servicii la preţuri scăzute (magazine discount şi off-price). 


Organizaţii en-detail 

Deşi majoritatea magazinelor en-detail sunt deţinute de proprietari 
diferiți, există o tendință de formare a unor organizații de magazine 
en-detail, dintre care, cele mai importante sunt: lanțuri-corporaţii, lanțuri 
pe bază de voluntariat, cooperative en detail, organizaţii franchise, 
conglomerate. 


Decizii de marketing în comerțul en-detail 

Comercianţii en-detail caută noi strategii de marketing pentru a 
atrage şi a menţine clienții. In trecut, comercianții atrăgeau clienții prin 
produse unice, servicii mai multe sau mai bune decât ale concurenţei sau 
cărți de credit. Astăzi producătorii încearcă să îşi vândă produsele de 
marcă în cât mai multe magazine. Ca rezultat, centrele comerciale devin 
din ce în ce mai asemănătoare. 

Diferenţele dintre serviciile oferite au devenit de asemenea 
insignifiante. Multe magazine universale au redus numărul de servicii în 
timp ce magazinele discount şi le-au îmbunătăţit. Clienţii au căpătat 
experiență şi sunt mult mai sensibili la preţ, refuzând să plătească mai 
mult pentru mărci identice mai ales dacă diferențele dintre serviciile 

oferite sunt foarte mici. Din aceste motive, mulți comecianți en-detail îşi 
regândesc astăzi strategiile de marketing. 


Dezvoltarea comerţului en-detail virtual 

Deşi majoritatea comercianților continuă să-şi vândă produsele în 
a face cumpărături: comanda prin poştă, prezentările TV, comenzile prin 
telefon sau online. Comerţul online este adoptat de tot mai multe firme. 
Scepticii consideră că se va pierde tipul de comunicare directă implicat de 
vânzarea în magazine, însă cu siguranță consumatorii vor economisi timp. 


Comerţul en-gros 

Acest concept include toate activităţile legate de vânzarea de bunuri 
şi servicii către comercianții en-detail. 

Engrosişti cumpără de la producători şi vând detailiştilor, altor 
engrosişti sau consumatorilor industriali. De ce există vânzători en-gros? 
De ce nu vând producătorii direct detailiştilor şi consumatorilor finali? 
Deoarece, adesea, engrosişti îndeplinesc una sau mai multe din funcțiile 
canalului de distribuţie: 

e Vânzare şi promovare: forma de vânzare a vânzătorului en-gros 
ajută producătorul să vândă unui număr mare de consumatori finali, la un 
preţ redus. Adesea, consumatorii au mai multă încredere în vânzătorul 
en-gros decât în producătorii aflați la distanţă. 

e Varietate mare de produse: engrosiştii pot selecta şi forma 
pachete de produse în funcţie de nevoile clienţilor, aceştia din urmă 
economisind timp preţios şi efort. 

e Vânzarea în cantități variabile în funcţie de necesităţile clienților. 

e Depozitare: engrosiştii pot depozita marfa şi pot asigura 
inventarul produselor, reducând costurile de inventar şi riscurile pentru 
furnizori şi clienți. 

e Transport: engrosiştii pot asigura livrarea rapidă a produselor 
către clienți, fiind mai apropiaţi de aceştia decât producătorii. 

e Finanţare: engrosiştii vând adesea pe credit şi îşi finanţează 
proprii furnizori comandând şi plătind la timp. 

e Preluarea riscurilor: adesea engrosiştii preiau riscurile de furt, 
distrugere, deteriorare, învechire care pot surveni în timpul depozitării şi 
transportului. 

e Oferirea de informaţii legate de piață: engrosiştii pot oferi 
furnizorilor informații prețioase despre concurență, produse noi şi 
evoluţia pieţei. 

e Servicii de management şi consiliere: engrosiştii îi ajută adesea 
pe detailişti să îşi instruiască personalul, să îmbunătăţească aspectul şi 
modul de organizare al magazinelor, să dezvolte sisteme de marketing şi 
inventar eficiente. 

Tipuri de vânzători en-gros 

Există trei tipuri majore de vânzători en-gros: engrosişti propriu-zişi, 
agenți şi brokeri şi reprezentanțele producătorilor. 

Engrosiştii propriu-ziși acoperă aproximativ 50% din piaţa 
comerțului en-gros. La rândul lor aceştia sunt de două tipuri: cei care 
oferă servicii complete şi cei care oferă servicii limitate. 

Brokerii şi agenţii diferă de comercianți deoarece sunt doar 
intermediari, fără a lua în posesie bunurile tranzacţionate. Ei îndeplinesc 
funcţia de intermediari, fiind specializați pe anumite linii de produse sau 
tipuri de clienți. 

Reprezentanţele producătorilor sunt magazine ale fabricilor de 
unde detailiştii se pot aproviziona în mod direct. 

Decizii de marketing în comerțul en-gros 

Presiunile de pe piaţa en-gros sunt tot mai mari în ultimii ani. 
Concurența a crescut şi s-a diversificat, clienţii sunt mai exigenți, au 
apărut noi tehnologii şi programe de cumpărare directe. Prin urmare, 
engrosiştii sunt nevoiți să-şi îmbunătățească deciziile strategice privind 
abordarea pieţelor ţintă, precum şi mixul de marketing: varietatea de 
produse şi servicii, preţul, promovarea, locaţia. 


CONCEPTE-CHEIE: comerțul en-detail; comerțul en-gros; 
franchise; magazine discount; magazine universale; supermaketuri. 


TESTE GRILĂ 


Alegeţi varianta corectă de răspuns: 

1. Ce grupă cuprinde doar comercianţi en-detail? 

a) supermarekturile, magazinele discount, agenții, lanţuri pe bază 
de voluntariat; 

b)cooperative en-detail, lanţuri de magazine, conglomerate 
comerciale, brokeri; 

c)reprezentantele producătorilor, supermarketurile, hipermar- 
keturile, magazinele discount; 

d)magazine off-price, depozitele club, organizaţiile franciză, 
conglomerate comerciale. 


2. Dintre funcțiile logisticii mărfurilor fac parte: 
a) procesarea comenzilor, transportul, depozitarea, negocierile; 


155 


b) depozitarea, transportul, publicitatea, managementul stocurilor; 

c) procesarea comenzilor, managementul stocurilor, depozitarea, 
transportul; 

d)managementul stocurilor, negocierile, transportul, depozitarea. 


XIII. COMUNICĂRILE INTEGRATE DE MARKETING: 
RECLAMELE, PROMOŢIILE DE VANZARI ȘI RELAȚIILE 
PUBLICE 


Marketingul modern vrea mai mult decât doar să creeze un 
produs bun, să-i dea un preţ atractiv şi să îl ofere clienţilor. 
Companiile trebuie şi să comunice cu clienţii actuali şi cu cei 
potențiali, iar ceea ce comunică nu trebuie să fie la întâmplare. 

Mixul de comunicări de marketing 

Combinația de comunicări de marketing a unei companii care se 
mai numeşte şi combinaţie de promoţii constă în combinaţia specifică 
de reclame, vânzări personale, promoţii de vânzări şi relaţii publice pe 
care o companie le foloseşte pentru a-şi realiza obiectivele de 
publicitate şi marketing. lată cum se definesc cele cinci instrumente 
majore de comunicare: 

e Reclamă — orice formă plătită de prezentare non-personală şi 
promovare de idei, bunuri sau servicii făcută de un sponsor identificat. 

* Promovare a vânzărilor — imbolduri pe termen scurt pentru a 
încuraja cumpărarea sau vânzarea unui produs sau serviciu. 

e Relaţii publice — construirea unor relaţii bune cu diferitele tipuri 
de public ale companiei prin obţinerea unei publicități favorabile, 
dezvoltarea unei imagini bune a corporației şi demontarea ori oprirea 
zvonurilor, bârfelor sau evenimentelor nefavorabile. 

e Vânzările personale — prezentare personală făcută de departa- 
mentul de vânzări al firmei cu scopul de a face vânzări şi de a dezvolta 
relaţii cu clienții. 

e Marketing direct — comunicare directă cu consumatori indivi- 
duali, aleşi cu grijă, făcută cu scopul de a primi un răspuns imediat şi 
pentru a cultiva relaţii pe termen lung cu aceştia — pentru a comunica 
direct cu consumatorii specifici se folosesc: telefonul, poşta, faxul, 
E-mail-ul, Internetul etc. 

Fiecare dintre aceste categorii presupune instrumente specifice. 
De exemplu, reclama include fluturaşi, emisiuni în mass-media, 
panouri publicitare etc. Promovarea vânzărilor include prezentări, 
premii, reduceri, cupoane, reclamă de specialitate şi demonstraţii. 

Relaţiile publice includ comunicate de presă şi evenimente speciale. 
Vânzările personale includ prezentări de vânzări, demonstraţii 
comerciale şi programe de stimulare. Marketingul direct include 
cataloage, telemarketing, standuri de vânzare, Internet etc. Mulțumită 
progreselor tehnologice, putem astăzi comunica atât prin intermediul 
mass-media tradiţionale (ziare, radio, telefon, televiziune), cât şi prin 
intermediul noilor media (fax, telefoane mobile, computer). 

In acelaşi timp comunicarea depăşeşte aceste instrumente specifice 
de promovare. Designul produsului, preţul, forma şi culoarea ambalajului 
său, ca şi magazinele în care este vândut — toate comunică ceva 
cumpărătorilor. Astfel, deşi combinaţia de promoţii este activitatea de 
comunicare de bază în companie, întregul mix de marketing — promoţie şi 
produs, preţ şi loc — trebuie să fie coordonat pentru a avea cel mai bun 
impact comunicaţional. 


Comunicările integrate de marketing (CIM) 

Timp de zeci de ani, companiile din toată lumea au dus la 
perfecţie arta marketingului de masă — vânzând produse foarte 
standardizate maselor de consumatori. În cursul acestui proces, ele au 
dezvoltat tehnici eficiente de reclamă prin mass-media pentru a-şi 
susține strategiile de marketing de masă. Aceste companii investesc în 
mod curent milioane de dolari în mass-media, mesajul lor ajungând la 
zeci de milioane de clienţi cu ajutorul unei singure reclame. Totuşi, pe 
măsură ce înaintăm în secolul XXI, directorii de marketing trebuie să 
facă faţă unei noi realităţi în comunicarea de marketing. 

In trecut, nici un om sau departament nu era responsabil direct 
pentru punerea în acord a rolurilor de comunicare ale variatelor 
instrumente de promovare şi coordonarea mixului de promoţie. Astăzi, 
însă, din ce în ce mai multe companii adoptă conceptul de comunicări 
integrate de marketing (CIM). In acest concept compania integrează 
cu atenţie şi coordonează multiplele sale canale de comunicare pentru 
a transmite un mesaj clar, consistent şi convingător despre organizaţie 
şi produsele sale. După cum spune un specialist în marketing „CIM 
construieşte o puternică identitate de brand pe piață, punând laolaltă şi 
întărind toate imaginile şi mesajele companiei. CIM înseamnă că toate 
mesajele comune, poziţionările şi imaginile, ca şi identitatea 
companiei sunt coordonate în toate comunicările de marketing 
întâlnite. Asta înseamnă că materialele de relaţii publice comunică 
acelaşi lucru ca şi campania directă prin poştă şi că reclamele au 
aceeaşi aspect şi dau aceeaşi impresie ca şi site-ul de pe Internet”. 

Caracteristicile fiecărui instrument promoțional 

Fiecare instrument de promovare are caracteristici şi costuri 
specifice. Vânzătorii trebuie să înțeleagă care sunt aceste caracteristici în 
momentul în care îşi selectează instrumentele pe care le vor folosi. 

1. Publicitatea. Publicitatea poate avea impact asupra unor mase 
foarte largi de cumpărători, de pe arii geografice extinse, permițându-i 
vânzătorului să repete acelaşi mesaj de mai multe ori. De exemplu, 
reclamele de la TV pot atinge cote uriaşe de audiență. Mai mult de 131 de 
milioane de americani s-au uitat măcar la o parte din ultimul campionat 
Super Bowl, circa 72 de milioane de oameni s-au uitat măcar la o parte 
din ultima decernare a Oscarurilor şi aproape 52 de milioane au urmărit 
ultimul episod din prima serie din Survivor. „Dacă vrei să ai audiență de 
masă”, spune un funcționar implicat în serviciile media, „televiziunea e 
locul unde trebuie să te afli”. El adaugă „Pentru oricine vrea să impună 
ceva care să atragă imediat audiența — un produs nou, o campanie nouă, 
un film nou — canalele TV sunt în continuare cele mai importante 
mijloace de difuzare.” 

Dincolo de audiența pe care o au, publicitatea pe scară largă spune 
ceva pozitiv şi despre mărimea companiei care vinde un produs, despre 
popularitatea şi succesul ei. Datorită naturii publice a reclamei, 
consumatorii tind să privească produsele cărora li se face publicitate ca 
fiind mai sigure şi mai eficiente. Publicitatea este, de asemenea, foarte 
expresivă — îi permite companiei să-şi facă produsele mai interesante, 
folosind cu pricepere imagini, tipărituri, sunete şi culori. Pe de o parte, 
publicitatea poate fi folosită pentru a forma o imagine pe terme lung a 
unui produs (aşa cum sunt reclamele la Coca-Cola). Pe de altă parte, 
publicitatea poate să stimuleze vânzările rapide (cum se întâmplă, de 
exemplu, când Sears face reclamă unui week-end de reduceri). 

Publicitatea are însă şi o serie de neajunsuri. Deşi ajunge foarte 
repede la foarte mulți oameni, ea este impersonală şi nu poate fi 
convingătoare în mod direct, aşa cum sunt agenţii de vânzări ai unei 
companii. În cea mai mare parte, publicitatea poate stabili doar o 
comunicare unilaterală cu publicul, iar acesta nu simte că ar trebui să fie 
atent ori să răspundă mesajelor primite. În plus, publicitatea poate fi 
foarte costisitoare. Cu toate că unele forme de publicitate, aşa cum sunt 
cele din ziare sau reclamele la radio, pot fi făcute cu un buget destul de 
mic, alte forme, cum sunt reclamele difuzate la TV, au nevoie de sume 
foarte mari de bani. 

2. Vânzările directe (personale). Vânzările directe reprezintă 
instrumentul cel mai eficient în anumite stadii ale procesului de 

cumpărare, mai ales atunci când este vorba de a se forma preferinţele, 
convingerile şi acțiunile consumatorilor. Ele presupun interacțiunea 
directă între două sau mai multe persoane, astfel încât fiecare persoană 
poate să observe nevoile şi caracteristicile interlocutorului şi să îşi 
adapteze repede comportamentul şi spusele la acesta. De asemenea, 
vânzările directe (personale) duc la apariţia unei largi game de relații 
interumane, începând cu relaţia cea mai profesională, de tip vânzător — 
client, până la relaţiile personale, cum sunt cele de prietenie. În sfârşit, în 
vânzările directe cumpărătorul simte o nevoie mai mare să asculte şi să 
răspundă, chiar dacă răspunsul poate fi un politicos „Nu, mulțumesc!”. 

Totuşi, aceste calități specifice au şi ele preţul lor. Vânzările directe 
presupun o implicare personală pe un termen mai lung decât publicitatea 
— care poate fi oprită sau pornită, în timp ce mărimea forțelor implicate în 
vânzările directe este mai greu de schimbat. Vânzările directe reprezintă, 
de asemenea, instrumentul de promovare cel mai costisitor al 
companiilor, forțându-le să cheltuiască circa 170 $ pentru fiecare 
încercare de vânzare. Firmele din SUA cheltuiesc de aproape trei ori mai 
mult cu vânzările directe decât cu publicitatea. 

3. Promovarea vânzărilor. Promovarea vânzărilor include o 
paletă largă de instrumente — cupoane, concursuri, reduceri, premii etc. — 
fiecare având calități specifice. Aceste instrumente atrag atenția 
consumatorului, oferindu-i motivații puternice pentru a cumpăra 
produsele respective, şi pot fi folosite pentru a face cât mai interesante 
ofertele şi pentru a creşte vânzările care sunt în scădere. Promoțiile de 
vânzări cer şi recompensează răspunsurile rapide — în timp ce reclama 
spune „Cumpără produsul nostru!”, promovarea vânzărilor spune 
„„Cumpără-l acum!”. Dar efectele promovării vânzărilor au adesea o viață 
scurtă şi nu sunt la fel de eficiente ca reclama sau vânzările directe în 
dezvoltarea unei preferinţe pe termen lung pentru o anumită marcă. 

4. Relaţiile cu publicul. Relaţiile cu publicul au o mare credibi- 
litate — ştirile, articolele de ziar sau evenimentele organizate par mai 
credibile pentru cititori decât reclamele. Relaţiile publice pot, de 
asemenea, să includă multe proiecte care evită agenţii de vânzări şi 
reclamele — mesajul ajunge la cumpărători ca o „ştire”, nu ca o 
comunicare având drept scop vânzarea unui produs. In plus, la fel ca 
publicitatea, relațiile publice pot face mai interesantă o companie sau un 
produs. Specialiştii în marketing tind să folosească relaţiile publice prea 
puţin sau doar ca o ultimă soluţie. Cu toate acestea, o campanie bine 
gândită de relaţii publice, combinată cu alte instrumente ale mixului de 
promovare, poate fi extrem de eficientă şi de economică. 


159 


5. Marketingul direct. Cu toate că există multe forme de 
marketing, direct — telemarketingul, poşta directă, marketingul online etc. 
— toate aceste forme au în comun patru caracteristici distinctive. 
Marketingul direct nu este public: mesajul este de obicei îndreptat către o 
persoană anume. Marketingul direct este imediat şi personalizat: mesajele 
pot fi produse foarte repede şi pot fi ajustate în aşa fel încât să se 
potrivească unor consumatori specifici. În sfârşit, marketingul direct este 
interactiv: permite dialogul între echipa de marketing şi consumator, iar 
mesajele pot fi modificate în funcție de răspunsul clientului. Astfel, 
marketingul direct este potrivit pentru scopurile înalte ale marketingului şi 
pentru construirea unor relații cu clienţii de la om la om. 

Strategii de promovare 

Specialiştii în marketing pot alege între două tipuri de bază de 
mixuri de strategii de promovare: strategiile de împingere şi strategiile 
de tragere. Punerea în evidență a instrumentelor specifice de 
promovare diferă în funcţie de fiecare dintre aceste două strategii. 
Strategia de împingere presupune „împingerea” produsului, prin 
canalele de distribuţie, până la consumatorii finali. Producătorul îşi 
direcţionează activităţile de marketing (mai întâi vânzările directe şi 
promoția comercială) către distribuitori, pentru a-i convinge să preia 
produsul şi să-l promoveze în continuare, până ajunge la consumatorii 
finali. Atunci când foloseşte o strategie de tragere, producătorul îşi 
canalizează activitățile de marketing (mai întâi reclama şi promovarea 
către consumatori) către consumatorii finali, pentru a-i convinge să 
cumpere produsul. Dacă strategia de tragere este eficientă, 
consumatorii vor cere produsul de la distribuitori, care îl vor cere, la 
rândul lor, de la producători. Astfel, în cadrul strategiei de tragere, 
consumatorul este cel care face produsul să fie „tras” prin canalele de 
distribuţie. 

Publicitatea 

Publicitatea a apărut încă de la originile istoriei. Arheologii care au 
studiat culturile mediteraneene au descoperit diverse mărturii care 
vorbesc despre oferte şi organizarea de evenimente. Romanii îşi pictau 
zidurile clădirilor pentru a anunţa luptele de gladiatori, iar fenicienii îşi 
pictau mărfurile pe pietrele care mărgineau drumurile cele mai importante 
ale oraşelor. Totuşi, publicitatea modernă este foarte departe de aceste 
încercări timpurii. Companiile din SUA cheltuiesc actualmente pe 
publicitate o sumă anuală estimată la circa 244 miliarde de dolari; în 
lumea întreagă, cheltuielile pentru publicitate depăşesc anual 465 de 
miliarde de dolari. General Motors, compania care recurge în SUA cel 

mai mult la publicitate, a cheltuit anul trecut mai mult de 4 miliarde de 
dolari pe publicitate. 

Deşi publicitatea este folosită în primul rând de firmele care obțin 
profit, ea este folosită şi de un mare număr de organizaţii non-profit, de 
liber-profesionişti şi de organizații sociale, care îşi fac publice scopurile 
unui public foarte variat. De fapt, pe locul 21 între firmele care cheltuiesc 
cei mai mulți bani pe publicitate se află o organizaţie non-profit: 
Guvernul Statelor Unite. Publicitatea este o bună cale de informare şi de 
convingere. 

Deciziile importante în publicitate 

Indiferent dacă scopul este de a vinde Coca-Cola în toată lumea sau 
de a-i convinge pe consumatorii dintr-o ţară în curs de dezvoltare să bea 
lapte ori să folosească planning-ul familial, managementul marketingului 
trebuie să ia patru decizii importante atunci când dezvoltă un program de 
publicitate: să stabilească obiectivele publicităţii (publicitate informativă / 
pulbicitate comparativă / publicitate de reamintire), să stabilească bugetul 
alocat publicităţii (metoda „întinde-te cât ţi-e plapuma”, metoda pro- 
centajului din vânzări, metoda parităţii competitive şi metoda 
obiectivelor şi sarcinilor), să dezvolte strategii de publicitate (decizii 
privitoare la mesaj — strategia mesajului, executarea acestuia, şi decizii 
privitoare la media — sfera de influență, frecvenţa, impactul, tipuri de 
media, canale de transmitere, sincronizare media) şi să evalueze campaniile 
de publicitate. 

Alte consideraţii referitoare la publicitate 

Pentru dezvoltarea strategiilor şi programelor de publicitate, 
companiile trebuie să-şi pună două întrebări ajutătoare. În primul rând, 
cum îşi vor organiza companiile funcția de publicitate? Cine o va îndeplini? 
Ce sarcini sunt legate de publicitate? (Companii diferite se organizează în 
moduri diferite pentru a se ocupa cum trebuie de publicitate. În 
companiile mici, de publicitate se poate ocupa cineva din departamentul 
de vânzări. Companiile mari au departamente de publicitate al căror rol 
este de a stabili bugetul de publicitate, de a colabora cu agenția de 
publicitate şi de a se ocupa de alte reclame, de care nu se ocupă agenţia 
respectivă. Cele mai multe companii mari folosesc agenţiile de publicitate 
deoarece acestea oferă mai multe avantaje). În al doilea rând, cum îşi va 
adapta compania strategiile şi programele de marketing la complexitatea 
pieţelor internaționale? 

Promovarea vânzărilor 

Publicitatea şi vânzarea directă sunt adesea strâns legate de un 
alt instrument de promovare — promovarea vânzărilor. Promovarea 

vânzărilor constă în stimulente pe termen scurt care să încurajeze 
cumpărarea sau vânzarea unui produs sau serviciu. În timp ce 
publicitatea şi vânzarea directă îți oferă motive ca să cumperi un 
produs sau un serviciu. Promovarea vânzărilor îți oferă motive să 
cumperi acum. Promovarea vânzărilor include o mare varietate de 
instrumente de promovare create cu scopul de a primi din partea pietii 
un răspuns cât mai rapid şi cât mai puternic. 


Creşterea rapidă a promovării vânzărilor 

Instrumentele promovării vânzărilor sunt folosite de majoritatea 
organizațiilor, însemnând producători, distribuitori, asociații comerciale 
sau instituții non-profit. Ele îi vizează pe cumpărătorii finali (promoții 
către cumpărători), vânzători cu amănuntul sau angrosişti (promoții 
comerciale), parteneri de afaceri (promoții de afaceri) şi membri ai 
forţelor de vânzări (promoții către forțele de vânzări). În zilele noastre, în 
cazul unei companii care se adresează unui consumator mediu oferindu-i 
mai multe produse la pachet, promovarea vânzărilor ajunge până la 74% 
din cheltuielile totale de marketing. 

Mai mulţi factori au contribuit la creşterea rapidă a promoțiilor de 
vânzări, mai ales în supermarketuri. În primul rând, în interiorul 
companiei, managerii de produs se confruntă cu presiuni mai mari pentru 
a-şi mări vânzările curente, iar promoția este văzută ca un eficient 
instrument de vânzări, cu efect imediat. In al doilea rând, în exterior, 

compania trebuie să facă faţă unei mai mari competiții, iar mărcile rivale 
sunt mai puţin diferenţiate între ele. Din ce în ce mai mult, competitorii 
folosesc promoţia de vânzări pentru a-şi putea diferenţia ofertele. În al 
treilea rând, eficienţa publicităţii a scăzut din cauza costurilor din ce în ce 
mai mari, a aglomerației din media şi din cauza constrângerilor legale. În 
sfârşit, consumatorii au devenit mai orientați către afaceri, iar vânzătorii 
cu amănuntul din ce în ce mai mari impun mai multe negocieri 
producătorilor. 

Folosirea pe scară din ce în ce mai largă a promovării vânzărilor a 
avut drept rezultat o aglomerare a promoțiilor, similară aglomerației din 
publicitate. Consumatorii resping din ce în ce mai mult promoţiile, 
lipsindu-le astfel de abilitatea de a face vânzări imediate. Producătorii 
caută acum căi pentru a se ridica peste înghesuiala de promoţii, de 
exemplu, oferind cupoane valorice mai mari sau creând puncte de 
vânzare mai interesante. 

In dezvoltarea unui program de promovare a vânzărilor o companie 
trebuie mai întâi să stabilească obiectivele promovării vânzărilor şi apoi 
să aleagă cele mai bune instrumente pentru a duce la îndeplinire aceste 
obiective. 

Obiectivele promovării vânzărilor 

Obiectivele promovării vânzărilor sunt foarte diferite. Vânzătorii 
pot să folosească promoţiile către consumatori pentru a creşte vânzările 
pe termen scurt sau pentru a forma segmente de piaţă pe termen lung. 
Obiectivele pentru promoţiile comerciale implică să-i convingă pe 
vânzătorii cu amănuntul să preia produse şi, mai mult decât atât, să-i 
convingă să facă reclamă produsului şi să-i prezinte mai bine în magazine 
şi apoi să-i facă să continue să cumpere respectivele produse. Pentru forţa 
de vânzare, obiectivele presupun să convingă mai multe forţe de vânzări 
să susțină produsele noi sau obişnuite ori să-i convingă pe reprezentanții 
de vânzări să semneze noi contracte. Promoțiile de vânzări sunt de obicei 
folosite împreună cu publicitatea, cu vânzările directe sau cu alte 
instrumente combinate de promoție. Promoţiilor către consumatori 
trebuie de obicei să li se facă reclamă şi pot să adauge interes şi putere de 
convingere reclamelor. Promotiile forțelor din comerț şi vânzări ajută 
procesul personal de vânzări al firmei. 

În general, mai curând decât să producă doar vânzări pe termen 
scurt sau modificări temporare ale mărcii, promoţiile de vânzări ar trebui 
să ajute la întărirea poziţiei produsului şi să producă relaţii cu clienţii pe 
termen lung. Din ce în ce mai mult, specialiştii în marketing evită 
promoţiile doar ale preţurilor în favoarea promoţiilor făcute să dezvolte 
egalitatea între mărci. Chiar şi promoţiile de preţuri pot fi gândite astfel 
încât să ajute la construirea unor relaţii cu clienţii. 

Principalele instrumente de promoţie către consumatori 
includ mostre de produs, cupoane, înapoieri de bani, pachete cu preț 
redus, premii (bonusuri), obiecte publicitare, recompense ale patro- 
nilor, standuri în punctele de vânzare şi demonstraţii, concursuri, 
loterii şi jocuri. 


Instrumentele promoțiilor comerciale 

Producătorii cheltuiesc mai mulți bani pe promovarea vânzărilor 
îndreptate spre vânzătorii angrosişti şi detailişti (68%) decât pentru cele 
îndreptate către clienți (32%). Promoţiile comerciale îi pot convinge pe 
vânzători să preia o marcă, să-i ofere spaţiu de prezentare, să-i facă 
publicitate şi să o împingă către consumatori. Spațiile de prezentare în 
magazine sunt atât de aglomerate în momentul actual, încât producătorii 
trebuie uncori să le ofere vânzătorilor sau agenţilor de vânzări reduceri de 
preţuri, rabaturi, garanţii de recumpărare sau produse pe gratis pentru a-i 
convinge să le pună produsele pe rafturi şi să le lase acolo. 

Producătorii folosesc mai multe instrumente de promovare. Multe 
dintre instrumentele folosite pentru promoţiile către consumatori — 

concursuri, bonusuri, materiale promoționale — pot fi folosite şi în 
promoţiile comerciale. Sau producătorii pot oferi o reducere substanţială a 
prețului produsului pentru fiecare vânzare făcută într-o anumită perioadă 
de timp (numită şi reducere de preţuri). Producătorii mai pot oferi şi un 
rabat (de obicei destul de mare), drept recompensă pentru consimțământul 
vânzătorului de a prezenta produsul într-un anumit fel. Un rabat pentru 
publicitate îi recompensează pe vânzătorii care fac reclamă produselor. 
Un rabat pentru materiale promoţionale îi recompensează pe vânzători 
pentru că au folosit materiale speciale. 

Producătorii pot oferi produse gratuite, care sunt de obicei mărfuri în 
plus, vânzătorilor care cumpără o anumită cantitate de mărfuri sau care 
prezintă o anumită marcă. Ei pot oferi bani, cash sau sub formă de daruri 
făcute negustorilor sau agenţilor lor de vânzări, pentru a „împinge” 
produsele spre cumpărători. Producătorii pot să le ofere vânzătorilor obiecte 
publicitare gratuite, care au inscripționate pe ele numele companiei (pixuri, 
stilouri, calendare, cutii de chibrituri, agende sau rigle). 


Instrumente pentru promoţiile de afaceri 

Companiile cheltuiesc anual miliarde de dolari pentru promoţiile 
către consumatorii industriali. Aceste instrumente pentru promoţiile de 
afaceri au drept scop generarea unor inițiative de afaceri, stimularea 
vânzărilor, recompensare clienților şi motivarea agenților de vânzări. 
Promoţiile de afaceri folosesc multe dintre instrumentele folosite în 
promoţiile comerciale şi în cele pentru consumatori. Ne vom opri aici la 
două instrumente foarte importante şi specifice pentru promoţiile de afaceri 
— convențiile şi târgurile comerciale, pe de o parte, şi concursurile de 
vânzări, pe de altă parte. 

Multe companii şi asociaţii de comerţ organizează convenții şi 
târguri comerciale pentru a-şi promova produsele. Firmele care îşi vând 
produsele consumatorilor din industrie îşi prezintă produsele la târgurile 
comerciale. În fiecare an au loc mai mult de 4300 de târguri comerciale, 
care atrag circa 85 de milioane de oameni. Vânzătorii au multe avantaje 
de pe urma lor, cum ar fi ocaziile de a găsi noi iniţiative de vânzări, de a 
intra în contact cu clienții, de a-şi prezenta noile produse, de a vinde mai 
mult clienţilor existenţi şi de a le prezenta clienților publicaţii şi materiale 
audiovizuale referitoare la produsele lor. Târgurile ajută, de asemenea, 
companiile să ajungă la multe pieţe la care nu ar fi ajuns doar prin 
departamentele lor de vânzări. Aproape 90% din vizitatorii dintr-un târg 
comercial văd la târg pentru prima dată un agent de vânzări al companiei. 
Cei din departamentul de marketing pot cheltui pentru târguri până la 
35% din bugetul lor anual pentru promoții. 

Un concurs de vânzări este un concurs în care sunt implicați agenții 
de vânzări sau dealerii, pentru a-i motiva să-şi mărească performanţele de 
vânzări într-o anumită perioada dată. Concursurile de vânzări îi 
motivează şi le recunosc meritele celor mai buni vânzători ai companiei, 
care pot fi premiaţi cu călătorii, premii în bani sau alte cadouri. Anumite 
companii acordă puncte pentru performanţe deosebite, pe care cel care le 
primeşte le poate transforma într-o multitudine de premii. Concursurile de 
vânzări au eficiență maximă atunci când sunt combinate cu obiective de 
vânzări măsurabile şi cu putinţă de atins (cum ar fi găsirea de noi pieţe, 
revitalizarea vechilor pieţe sau creşterea profitului de pe piaţă). 


Dezvoltarea programului promovării vânzărilor 

Specialistul în marketing trebuie să ia multe alte decizii pentru a 
putea defini întregul program al promovării vânzărilor. Mai întâi, el trebuie 
să decidă care va fi mărimea stimulentelor. O mărime minimă a acestora 
este necesară pentru ca promoţia să aibă succes; o mărime mai mare a 
stimulentelor va produce mai multe răspunsuri la vânzări. De asemenea, 
specialistul în marketing trebuie să stabilească condițiile de participare. 
Stimulentele pot fi oferite oricui sau doar unor grupuri selecţionate. 

Apoi, specialistul în marketing decide cum să promoveze şi să 
distribuie programul de promoție. Un cupon care să ofere o reducere de 
50 de cenți poate să fie introdus într-un ambalaj, oferit în magazine, prin 
poştă sau printr-o reclamă în ziar. Fiecare metodă de distribuţie presupune 
un nivel diferit de atenţie şi de costuri. Din ce în ce mai mult, specialiştii 
în marketing combină mai multă media în conceptul unei campanii totale. 
Durata promoției este şi ea importantă. Dacă perioada promovării 
vânzărilor este prea scurtă, mulți potenţiali clienți (care pot să nu meargă 
la cumpărături în timpul respectiv) o vor pierde. Dacă promoţia ține prea 
mult, îşi va pierde mult din forța de convingere de tip „Cumpără acum!”. 

Evaluarea este, de asemenea, foarte importantă. Cu toate aceste, 
multe companii nu reuşesc să-şi evalueze programele de promoţii de 
vânzări, în timp ce altele le evaluează doar superficial. Cea mai comună 
metodă de evaluare este de a compara vânzările înainte, în timpul şi după 
o promoţie. Să presupunem că, înainte de promoţie, o companie are cota 
de piaţă de 6%, care creşte la 10% în timpul promoţiei, scade la 5% 
imediat după promoţie, iar mai târziu se stabileşte la 7%. Promoţia pare a 
fi atras mai multe persoane dispuse să încerce şi să cumpere dintre clienții 
obişnuiţi. După promoţie, vânzările scad pe măsură ce consumatorii îşi 
consumă resursele. Creşterea pe termen lung la 7% arată că respectiva 
companie a câştigat câţiva clienți noi. Dacă procentele de vânzare ale 
mărcii s-ar fi întors la procentul iniţial, atunci ar fi însemnat că promoția a 
schimbat numai fimpul cererii şi nu valoarea totală a cererii. 

Cercetarea consumatorilor ar putea, de asemenea, să arate care sunt 
tipurile de consumatori care au răspuns promoției şi ce au făcut după 
încheierea acesteia. Analiza poate aduce informaţii referitoare la câți 
clienți îşi amintesc promoţia respectivă, ce au crezut despre aceasta şi 
cum le-a afectat comportamentul de cumpărare. Promoțiile de vânzări pot 
fi, de asemenea, evaluate prin experienţe care fac să varieze factori ca 
valoarea stimulentelor, durata şi metoda de distribuție. 

Cu siguranță, promovarea vânzărilor joacă un rol foarte important 
în mixul total de promoţii. Pentru a o folosi cum trebuie, specialistul în 
marketing trebuie să definească bine obiectivele promoţiei, să aleagă cele 
mai bune instrumente, să stabilească programul promoției, să-l 
implementeze şi să evalueze rezultatele. Mai mult decât atât, promovarea 
vânzărilor trebuie combinată cu atenţie cu alte elemente ale mixului de 
promoție în cadrul programului CIM. 


Relaţiile publice 

Un alt instrument foarte important pentru promovarea în masă 
sunt relațiile publice — care înseamnă stabilirea de relaţii bune cu 
diferitele tipuri de public ale companiei prin obținere unei publicități 
favorabile, prin creşterea unei imagini bune a corporației, precum şi 
prin demontarea ori oprirea zvonurilor, bârfelor sau evenimentelor 
nefavorabile. 

Departamentele de relaţii publice pot îndeplini una sau toate 
funcţiile care urmează: 

e Relaţii de presă ori agenţii de presă: crearea şi plasarea unor 
informaţii noi şi utile în programele de ştiri media pentru a atrage atenția 
către o persoană, un produs sau un serviciu. 

e A face public un produs: a face publice anumite produse. 

e Afaceri publice: construirea şi menţinerea unor relații cu 
comunitățile naționale sau locale. 

* A face lobby: construirea şi menţinerea relaţiilor cu legislatorii şi 
cu oficialii din guvern pentru a influența legislaţia şi reglementările. 

e Relaţiile cu investitorii: menţinerea relaţiilor cu posesorii de 
acţiuni şi cu alte persoane din comunitatea financiară. 

e Dezvoltarea: relaţii publice cu donatorii sau cu membrii 
organizațiilor non-profit pentru a câştiga suport financiar sau voluntar. 

Relaţiile publice sunt folosite pentru a promova produse, oameni, 
idei, activități, organizații şi chiar state. Asociaţiile comerciale au folosit 
relațiile publice pentru a recâştiga interesul publicului pentru produse ca 
ouăle, merele, laptele sau cartofii. New York City şi-a îmbunătățit mult 
imaginea lansând campania „| love New York!”, ceea ce a dus la 
atragerea a milioane de turişti în oraş. 

Instrumentele cele mai importante de RP (relaţii publice) 

Profesioniştii RP folosesc mai multe instrumente. Unul dintre 
aceste sunt ştirile. Profesioniştii RP găsesc sau creează ştiri favorabile 
referitoare la companie şi la produsele sau oamenii săi. Adesea, noi 
poveşti apar pe cale naturală, iar alterori cei din departamentul RP pot 
sugera provocarea unor evenimente sau activităţi care să creeze ştiri. 
Discursurile pot şi ele să facă publice produsele şi compania. Din ce 
în ce mai mult, directorii companiei trebuie să răspundă întrebărilor 
adresate de media ori să producă discursuri pentru asociațiile 
comerciale sau pentru întâlnirile de vânzări, iar aceste evenimente pot 
fie să îmbunătăţească, fie să înrăutăţească imaginea companiei. 

Un alt instrument foarte folosit în RP sunt evenimentele 
speciale, de la conferinţe de presă, turnee de presă, inaugurări şi 
spectacole de artificii, până la spectacole laser, lansări de baloane cu 
aer cald, prezentări multimedia sau programe educaţionale elaborate 
pentru a ajunge la şi a provoca interesul unui anumit public ţintă. 

Specialiştii RP pregătesc, de asemenea, materiale scrise pentru a 
a-şi influenţa pieţele-ţintă. Aceste materiale includ rapoarte anuale, 
broşuri, articole şi buletine de ştiri şi reviste ale companiei. 
Materialele audiovizuale, cum ar fi filmele, programele conținând 
imagini şi sunete şi casetele video şi audio sunt din ce în ce mai 
folosite ca instrumente de comunicare. Materialele care se referă la 
identitatea de corporație pot fi şi ele de ajutor pentru a crea o 
identitate de corporație pe care publicul să o recunoască imediat. 
Logo-uri, obiecte de papetărie, broşuri, insigne, formulare de afaceri, 
carduri de afaceri, clădiri, uniforme sau maşini şi camioane ale 
companiei — toate devin instrumente de marketing dacă sunt atractive, 
distinctive sau memorabile. În sfârşit, companiile pot să mărească 
bunăvoința publicului faţă de ele contribuind cu bani şi timp la 
activităţile serviciilor publice. 


CONCEPTE-CHEIE: reclamă; marketing direct; relații 
publice; vânzarea personalizată; activități specializate de promovare; 
comunicații integrate de marketing. 


TESTE GRILĂ 


Alegeţi varianta corectă de răspuns: 

1. Dintre metodele de stabilire ale bugetului total pentru 
publicitate nu face parte: 

a) metoda procentajului din vânzări; 

b) metoda obiectivelor şi sarcinilor; 
c) metoda cost total plus adaos; 
d) metoda parităţii competitive. 


2. Ce instrument de comunicare încurajează creşterea pe termen 
scurt a cumpărării de către clienți? 

a) publicitatea; 

b) promovarea vânzărilor; 

c) relaţiile publice; 

d) vânzările personale. 


3. Care din următoarele grupe este formată integral din tehnici 
de promovare a vânzărilor? 

a) publicitatea, mostrele, concursurile; 

b) pachete cu preţ redus, cupoanele, sampling-ul; 

c) cadourile promoționale, demonstrațiile, relaţiile publice; 

d)obiecte publicitare, pachete cu preţ redus, vânzările personale. 


XIV. COMUNICĂRILE INTEGRATE DE MARKETING: 
VANZAREA PERSONALIZATA ŞI MARKETINGUL DIRECT 


Robert Louis Stevenson este cel care a observat că „toată lumea 
trăieşte vânzând ceva”. Cu toții suntem familiarizați cu modul în care 
firmele îşi vând produsele şi serviciile. Dar conceptul de vânzare se 
aplică şi în alte domenii. Şcolile au personal specializat care să 
recruteze noi studenţi, bisericile organizează comitete care se ocupă de 
atragerea de noi membri. Spitalele şi muzeele au la rândul lor angajaţi 
speciali care strâng fonduri de la donatori, chiar şi guvernele folosesc 
forța vânzării. Serviciile poştale au agenţi de vânzări care propun 
clienţilor diferite servicii oferite de instituţia pe care o reprezintă. 


Natura vânzării personalizate 

A vinde este una din cele mai vechi meserii din lume. Cei care vând 
se pot numi agenți de vânzări, reprezentanți de vânzări, consultanţi în 
vânzări, ingineri de vânzări, reprezentanți de marketing etc. 

Termenul „agent de vânzări” poate avea diverse accepţiuni. La o 
extremă se află vânzătorul propriu-zis din spatele tejghelei unui magazin 
până la agenții de vânzări creativi care trebuie să-şi pună în valoare 
imaginaţia pentru a vinde echipament industrial, avioane, asigurări, 
servicii de consultanță sau publicitate. 

Rolul forţei de vânzare 

Vânzarea personalizată este componenta interpersonală a mixului 
promoțional. Publicitatea reprezintă un tip de comunicare non-personală, 
într-un singur sens şi a cărei ţintă sunt grupurile de consumatori. Prin 
contrast, vânzarea personalizată se bazează pe o comunicare în ambele 
sensuri, personală, între agentul de vânzări şi client, față în față, prin 
telefon, video, Internet sau alte mijloace. Vânzarea personalizată poate fi 
mai eficientă decât publicitatea. In multe situaţii, agenții de vânzări pot 
afla mai multe despre problemele clienților lor, pentru a putea ulterior să 
remodeleze şi să negocieze oferta de produse/servicii a firmei în funcție 
de nevoile acestora. 

Forţa de vânzare reprezintă o legătură importantă între companie şi 
clienţii săi, servind ambele parți în mod egal. In primul rând, agenții de 
vânzări reprezintă compania în faţa clienţilor. Ei identifică noi clienți şi 
dezvoltă relații cu aceştia, comunicând informaţii despre produsele şi 
serviciile oferite de companie. Agenţii de vânzări vând produse- 
le/serviciile, soluţionează reclamaţiile, negociază preţuri şi condiţii de 
plată, încheie contracte, oferă asistentă după cumpărare şi fac studii de 
piaţă. 

In acelaşi timp, agenții de vânzări reprezintă clienții în fața 
companiei, apărându-le interesele şi gestionând relaţia vânzător-client. 
Agenţii de vânzări comunică prolemele clienţilor celor în măsură să le 
rezolve. Ei învață despre nevoile clienţilor şi colaborează cu toţi 
specialiştii din toate departamentele firmei, în special cel de marketing. 
Astfel contribuie la crearea unui plus de valoare în beneficiul clientului. 
Vechea imagine era aceea a unui agent de vânzări preocupat numai de cât 
vinde şi a unei companii preocupate numai de profit. Imaginea actuală 
este cea a unor angajați care nu doar vând, ci aduc satisfacţie clientului şi 
profit companiei. 


Managementul forţei de vânzare 
Managementul forței de vânzare reprezintă analiza, planificarea, 
implementarea şi controlul activităților forței de vânzare. Include de 
asemenea proiectarea unei strategii (Cum vor fi structurate sarcinile 
agenților de vânzări? Ce număr de agenți de vânzări este necesar? Agenţii 
de vânzări vor lucra singuri sau în echipă? Vor vinde pe teren sau prin 
telefon?) şi structuri a forței de vânzare (forța de vânzare structurată 
teritorial/ în funcţie de produs/ în funcţie de client/ structura complexă), 
dimensiunea forței de vânzare (forță de vânzare externă sau internă), 
precum şi recrutarea, selectarea, instruirea, compensarea, supravegherea 

şi evaluarea agenţilor de vânzări ai firmei. 

Marketingul direct 

Multe din mijloacele de marketing şi promovare pe care le-am 
analizat în capitolele precedente au luat ființă în contextul 
marketingului de masă. Astfel, se vizează piețe ample cărora li se 
adresează mesaje şi oferte standard distribuite apoi prin intermediari. 
Mai recent, având în vedere tendința spre un marketing de proporții 
mai restrânse care se adresează unui singur client, multe companii 
optează pentru marketingul direct, fie sub forma unei abordări inițiale 
sau pentru a suplimenta alte abordări. Din ce în ce mai multe companii 
folosesc marketingul direct pentru a ajunge cât mai delicat şi eficient 
la clienţii ţintă şi pentru a consolida relaţii mai puternice şi mai 
personale cu fiecare client în parte. In această secțiune ne vom 
concentra asupra acestei adevărate explozii a marketingului direct 

Marketingul direct constă în legături directe cu anumiţi clienţi-ţintă 
aleşi cu grijă pentru a obţine atât o vânzare imediată dar şi pentru a 
cultiva o relaţie de durată. Adesea comercianții direcți au relații 
individuale şi interactive cu clienţii. Folosind baze de date detaliate ei 
îşi creează mesaje şi oferte de marketing în funcție de clienții 
individuali. Pe lângă faptul că-şi consolidează propria marcă şi 
imagine, aceştia doresc să obțină şi un răspuns direct, imediat şi 
concret din partea clientului. 

Forme de marketing direct 

Formele principale de marketing direct includ vânzările 
personale, marketingul telefonic, marketingul prin poştă, marketingul 
prin cataloage, marketingul TV cu răspuns direct, marketingul stradal 
şi marketingul online. 

Marketingul direct integrat 

Prea des eforturile individuale de marketing direct ale unei 
companii nu sunt integrate cu alte elemente de marketing şi cu promoţiile 
existente. De exemplu, un anunț al unei firme poate fi făcut de 
departamentul de publicitate împreună cu o firmă din domeniu. 

Intre timp, poşta directă şi cataloagele pot fi înmânate de 
specialiştii în marketing direct, în timp ce site-ul este dezvoltat şi operat 
de o firmă externă. Chiar în cadrul unei campanii date de marketing 
direct, prea multe companii fac un efort susținut în comun pentru a obţine 
un client şi a vinde un produs sau un singur procedeu în stadii multiple 
pentru a obține achiziţii. 

O abordare adecvată este marketingul direct integrat, care implică 
folosirea atentă, coordonată a campaniilor şi mijloacelor media. Astfel de 
campanii pot îmbunătăți răspunsul publicului. In timp ce o singură scrisoare 
poate genera un răspuns de 2%, adăugarea unui site şi a unui număr gratuit 

poate creşte rata de răspuns la 50%. Apoi o emisiune de vânzări la TV 
poate creşte cu încă 500% rata de răspuns. Brusc rata a crescut de la 2 la 
15% prin adăugarea unor mijloace interactive la metodele clasice. 

Pot fi folosite campanii integrate mai bine elaborate şi în cazul 
marketingului direct (Gândiţi- vă la mijloacele multimedia!). Reclama 
creează recunoaşterea mărcii şi stimulează cererea. Compania trimite 
imediat răspunsul celor interesaţi. În câteva zile, compania revine cu un 
telefon pentru a prelua comanda. Unele comenzi vor fi făcute prin telefon, 
altele vor fi făcute în urma unor întâlniri faţă în faţă. Într-o asemenea 
campanie comercianții caută să îmbunătăţească rata de răspuns şi 
profiturile prin adăugarea unor publicităţii media care contribuie mai mult 
la creşterea vânzărilor decât la creşterea costurilor. 


CONCEPTE-CHEIE.: marketing direct; vânzare personalizată; 
baze de date; cataloage. 


TESTE GRILĂ 


Alegeţi varianta corectă de răspuns: 

1. Marketingul direct: 

a) constă în prezentarea făcută de agenţii de vânzări ai firmei cu 
scopul de a face vânzări şi de a dezvolta relaţii cu clienţii; 

b)constă în legături directe cu anumiţi clienţi-țintă, aleşi cu grijă 
pentru a obţine atât o vânzare imediată, dar şi pentru a cultiva o relaţie 
de durată; 

c)are ca scop construirea unor relaţii bune cu diferitele tipuri de 
public ale companiei; 

d) este un concept echivalent cu vânzările directe. 


2. DMA reprezintă: 

a) Asociaţia de Marketing pentru Distribuţie; 
b) Asociaţia de Marketing Direct; 

c) Asociaţia Daneză de Marketing; 

d) nu este asociaţie. 


XV. PIAŢA GLOBALĂ 


Lumea se micşorează rapid datorită mijloacelor de comunicaţie, 
de transport şi al fluxurilor financiare. Produse făcute într-o singură 
țară — poşetele Gucci, stilourile Mont Blanc, hamburgerii McDonald's, 
sushi-ul japonez, BMW-urile germane — sunt acceptate cu entuziasm 
şi în celelalte țări. Nu vom fi surprinşi dacă vom auzi că un om de 
afaceri german poartă un costum italian atunci când se întâlneşte cu un 


171 


prieten englez la un restaurant japonez, care apoi se întoarce acasă să 
bea vodcă rusească şi să urmărească la televizor Frasier. 

Astăzi competiţia globală se intensifică. Firmele străine se extind pe 
noi pieţe externe şi pieţele locale nu mai sunt atât de bogate în 
oportunităţi. Câteva industrii sunt în siguranță faţă de competiţia străină. 
Deşi unele firme ar vrea să aplice măsuri protecţioniste în fața 
importurilor, pe termen lung acestea ar creşte costul vieții şi ar proteja 
firmele nerentabile din ţară. Calea pentru a concura este îmbunătățirea 
produselor din ţară şi extinderea pe pieţele externe. 

Companiile care întârzie să facă pasul spre globalizare riscă să nu 
profite de creşterea pieţelor în Europa de Vest, Europa de Est, zona 
Pacificului sau din alte zone. Firmele care stau acasă pentru a fi în 
siguranță pot pierde nu doar şansa de a intra pe pieţele externe, dar pot 
pierde chiar şi pieţele locale. Companiile interne care nu au luat în calcul 
concurenţa străină, au găsit această concurență chiar în propria ţară. 

Deşi nevoia companiilor de a intra pe pieţele externe e mai mare, şi 
riscurile sunt mai mari. Companiile care doresc să devină globale se 
confruntă cu câteva probleme majore. Datoriile mari, inflaţia, şomajul, 
instabilitatea politică şi monetară, limitează comerțul şi expun firmele din 
SUA la multe riscuri. Guvernele instituie mai multe regulamente pentru 
firmele străine, precum coproprietatea cu partenerii interni, angajarea de 
personal intern, şi limitarea profiturilor care pot fi repatriate. Mai mult, 
guvernele străine impun tarife mari sau bariere comerciale pentru a-şi 
proteja propria industrie. Corupţia este o problemă în creştere — oficialii 
oferă anumite afaceri nu celui care licitează mai mult, ci celui care oferă 
mita mai mare. 

Intr-o industrie globalizată companiile nu au altă opțiune decât să-şi 
internaționalizeze operaţiunile. O industrie globală este aceea în care 
poziţia competitivă a firmei pe piața locală sau naţională este afectată de 
poziţia pe plan internațional. O firmă globală este cea care, operează în 
mai multe țări, oferă vânzărilor, producției, departamentului de cercetare 
şi dezvoltare şi finanțelor avantaje care nu sunt disponibile şi 
concurenţilor cu activitate internă. Compania globală vede lumea ca o 
singură piață. Ea minimalizează importanța graniţelor naționale şi creşte 
capitalul, obţine materiale şi componente şi producători ca să-şi 
comercializeze bunurile acolo unde pot obţine cel mai bun câştig. De 
exemplu, „camionul lumii” de la Ford are o cabină făcută în Europa şi un 
şasiu construit în America de Nord. Este asamblat în Brazilia şi importat 
în SUA pentru vânzare. Otis Elevator îşi procură uşile de lifturi din 
Franţa, alte subamsamble din Spania, electronica din Germania şi 
motoarele din Japonia. Foloseşte SUA doar pentru asamblare. Firmele 

globale au avantaje prin planificarea, operarea şi coordonarea activităților 
lor pe o bază globală. 

Asta nu înseamnă că firmele mici trebuie să opereze în mai multe 
țări pentru a reuşi. Aceste firme pot viza nişele globale. De fapt, vânzarea 
pe Internet face aceste companii globale fie că vreau sau nu. Dar lumea 
s-a micşorat şi fiecare firmă care operează într-o industrie globală — fie ea 
mare sau mică — trebuie să evalueze şi să-şi stabilească locul pe piaţă. 

Mişcarea rapidă spre globalizare înseamnă că toate companiile vor 
trebui să răspundă unor întrebări de bază: Ce poziţie pe piaţă trebuie să ne 
stabilim în ţara noastră, în regiunea noastră economică şi la nivel global? 
Cine vor fi competitorii noştri globali, care sunt strategiile şi resursele lor? 
Unde ar trebui să ne producem resursele şi produsele? Ce alianțe strategice 
ar trebui să formăm cu alte firme din jurul lumii? 


Deciziile majore privind comerţul internaţional 

Analiza mediului global de marketing — alegerea de interna- 
ționalizare a activităţii — alegerea pieţelor pe care se doreşte să se intre 
— alegerea modului de intrare pe piaţă — alegerea programului global 
de marketing — alegerea organizării marketingului global. 


XVI. MARKETINGUL ŞI SOCIETATEA: 
RESPONSABILITĂȚI SOCIALE ŞI REGULI DE ETICĂ ÎN 
MARKETING 


Companiile află ce doresc consumatorii şi produc acele bunuri, 
la prețuri convenabile pentru cumpărători şi producători. Conceptul de 
marketing este o filosofie care priveşte satisfacția clientului, dar şi 
câştigul reciproc. Practicarea sa conduce companiile cu o „mână 
invizibilă” pentru a satisface nevoile în schimbare ale consumatorilor. 

Nu toți producătorii urmează conceptul de marketing. Unele 
companii folosesc practici îndoielnice şi unele acţiuni afectează întreaga 
societate. Să luam de exemplu vânzările de țigări. Companiile ar trebui să 
fie libere să producă ţigări şi fumătorii liberi să le cumpere. Această 
tranzacţie afectează interesul public. În primul rând, fumătorul îşi distruge 
sănătatea şi îşi scurtează viaţa. În al doilea rând, fumatul reprezintă o 
povară pentru familia fumătorului şi pentru societate în sens larg. În al 
treilea rând, ceilalţi din jurul fumătorului pot fi deranjaţi şi pot suferi din 
cauza fumatului pasiv. În final, vânzarea ţigărilor adulţilor poate 
determina şi tinerii să se apuce de fumat. De aceea comercializarea de 
produse din tutun a determinat dezbateri aprinse. Asta demonstrează că 
tranzacțiile private pot ridica întrebări legate de politica publică. 

Marketingul primeşte multe critici. Unele sunt justificate, altele 
nu. Criticii pretind că anumite practici de marketing lezează 
consumatorii, societatea în ansamblu şi alte firme. 

Consumatorii sunt îngrijorați de modul în care sistemul comercial 
american le serveşte interesele. Observatorii spun că, consumatorii au 
atitudini amestecate vizavi de practicile de marketing. Consumatorii, 
avocaţii consumatorilor, agenţiile guvernamentale şi alţi critici au acuzat 
marketingul de lezarea clienţilor prin preţuri ridicate, practici înşelătoare, 
vânzări sub presiune, produse proaste sau nesigure, învechirea planificată 
şi servicii proaste. 

